**Informácia o vyhodnotení plnenia**

**Národnej stratégie zamestnanosti Slovenskej republiky do roku 2020 vrátane návrhu na jej aktualizáciu**

1. **Úvod**

Informácia o vyhodnotení plnenia Národnej stratégie zamestnanosti Slovenskej republiky do roku 2020 vrátane návrhu na jej aktualizáciu (ďalej len „informácia“) je vypracovaná v súlade s bodom B.2. uznesenia vlády Slovenskej republiky (ďalej len „vláda SR“) č. 665 zo 17. decembra 2014, podľa ktorého minister práce, sociálnych vecí a rodiny predkladá na rokovanie vlády SR vyhodnotenie plnenia národnej stratégie zamestnanosti vrátane návrhu na jej prípadnú aktualizáciu **každoročne do 30. júna**, prvýkrát v roku 2015. V súlade s tým bola informácia predložená prvýkrát v júni 2015 a vláda SR ju vzala na vedomie na svojom rokovaní dňa 8. júla 2015, druhýkrát v júni 2016 a vláda SR ju vzala na vedomie na svojom rokovaní dňa 30. júna 2016, tretíkrát v júni 2017 a vláda SR ju vzala na vedomie na svojom rokovaní dňa 24. júla 2017.

V tejto súvislosti možno konštatovať, že tak ako v rokoch 2015, 2016, 2017, aj v roku 2018 je informácia vypracovaná v období **pozitívneho vývoja na trhu práce**.

Pozitívny vývoj na trhu práce, ktorý sa začal oživením rastu celkovej zamestnanosti v hospodárstve v roku 2014, **pokračoval aj** **v roku 2017**. Vplyvom silného rastu dopytu na trhu práce **stúpol nielen koncoročný, ale aj priemerný stav celkovej zamestnanosti SR na novú, historicky najvyššiu úroveň**. Rast celkovej zamestnanosti bol sprevádzaný poklesom nezamestnanosti, ktorého dynamika sa na medziročnej báze mierne zrýchlila. Podľa údajov Štatistického úradu SR (ŠÚ SR) z výberového zisťovania pracovných síl (VZPS) sa **celkový priemerný počet pracujúcich SR medziročne zvýšil o 1,5 %**, resp.o 38,6 tis. na 2 530,7 tis a **počet nezamestnaných sa medziročne znížil o 15,8 %**,t. j. približne o 42 tisíca predstavoval 224,0 tis. osôb. Miera nezamestnanosti (podľa VZPS) sa tým medziročne znížila o 1,6 p. b. a dosiahla 8,1 %.

V roku 2017 bolo v hospodárstve SR **podľa štatistického výkazníctva** k dispozícii **v priemere 21 123 voľných pracovných miest (VPM)** a v porovnaní s rokom 2016 ich počet **vzrástol o 5,3 %** (absolútne o 1,1 tis. miest). Miera VPM dosiahla historické maximum, pričom najvyšší počet VPM je hlásený v regiónoch s najnižšou mierou nezamestnanosti. Tento trend je obzvlášť **markantný v sektore informačných technológií a v spracovateľskom priemysle**. Z regionálneho hľadiska bolo v roku 2017 najviac VPM v Bratislavskom kraji (8 240, čo predstavovalo 40,3 % z celkového priemerného počtu VPM v SR). S výnimkou Košického kraja, kde bol počet VPM nižší ako v roku 2016, sa počet VPM zvýšil vo všetkých krajoch SR.

**Podľa štatistiky Ústredia práce, sociálnych vecí a rodiny** (ďalej len „Ústredie PSVR“) sa miera evidovanej nezamestnanosti v roku 2017 znižovala v každom mesiaci. V decembri 2017 miera evidovanej nezamestnanosti dosiahla hodnotu **5,94 %**. **Medziročne poklesla o 2,82 p.b.** (v decembri 2016  8,76 %). Stav disponibilných uchádzačov o zamestnanie (UoZ) v decembri 2017 dosiahol 161 915 osôb. Medziročne poklesol o 76 062 osôb, t. j. o 31,96 % (v decembri 2016 – 237 977 osôb). **Stav celkového počtu UoZ** v decembri 2017 dosiahol 195 583 osôb. Medziročne **poklesol o 80 548 osôb**, t. j. o 29,17 % menej (v decembri 2016 stav 276 131 osôb).

Naďalej však **pretrvávajú výrazné regionálne rozdiely ekonomického potenciálu** v rámci jednotlivých samosprávnych krajov, ktoré majú **za následok diferencovanú mieru nezamestnanosti a nedostatok pracovných príležitostí**. V rámci oprávneného územia SR (bez Bratislavského samosprávneho kraja (BSK)), najvyššia miera evidovanej nezamestnanosti bola v decembri 2017 v Košickom kraji 9,94 %, pričom najvyššia miera nezamestnanosti bola evidovaná v okrese Rožňava – 16,23 %. Naopak najnižšia miera evidovanej nezamestnanosti bola v rámci krajov evidovaná v Trnavskom kraji 2,60 % (okres Trnava – 1,98 %) a najvyššia v rámci okresov je evidovaná v okrese Rimavská Sobota – 18,48 %, ktorý patrí do Banskobystrického kraja. Ku koncu decembra 2017 úrady práce, sociálnych vecí a rodiny (ďalej len „úrady PSVR“) evidovali **69 375 VPM**, z toho najviac predstavovali operátori a montéri strojov a zariadení, až 28 100 miest (v Trnavskom kraji 7 359 miest).

Čo sa týka štatistických údajov o dlhodobo nezamestnaných (DN), **dosiahnutý bol výrazný pokrok v poklese počtu DN UoZ**. Kým k 31.12.2016 sme celkom evidovali 137 309 DN, čo bol 49,73 % podiel z počtu 276 131 evidovaných UoZ, k 31.12.2017 sa tento počet znížil **na 87 850 DN**, čo bol **44,92 % podiel** z počtu 195 583 evidovaných UoZ. Ide tak o **výrazné medziročné zníženie podielu DN na celkovom počte evidovaných UoZ** **až o 4,81 %.**

Pokiaľ ide o pokrok pri dosahovaní národného cieľa stratégie Európa 2020 v oblasti zamestnanosti, **dosiahnuť do roku 2020 mieru zamestnanosti** (20 – 64 rokov) na úrovni **72 %**, Slovenská republika je na dobrej ceste k splneniu tohto cieľa. Podľa údajov Eurostatu, v roku 2017 bola priemerná úroveň miery zamestnanosti obyvateľov vo veku 20-64 rokov v SR na úrovni **71,1 %**, **pričom intenzita zvyšovania jej úrovne v porovnaní s rokom 2013 bola výraznejšia, ako bol priemer za EÚ 28**. Tento vývoj sa odrazil na znižovaní rozdielov v úrovni miery zamestnanosti obyvateľov vo veku 20-64 rokov v porovnaní s priemerom EÚ28.

|  |  |  |  |
| --- | --- | --- | --- |
| Rok | priemer EÚ28 | Slovensko | rozdiel v p.b. |
| Miera zamestnanosti vo veku 20- 64 rokov v % | EÚ28 - Slovensko |
| 2013 | 68,4 | 65,0 | 3,4 |
| 2017 | 72,2 | 71,1 | 1,1 |
| prírastok 2017 – 2013 v p.b | 3,8 | 6,1 | 2,3 |

Zdroj: Databáza Eurostatu

V rámci cieľových indikátorov Európa 2020 si **Slovensko stanovilo aj cieľ znížiť mieru** **dlhodobej nezamestnanosti** (trvajúcej viac ako 12 mesiacov) do roku 2020 **pod 3 %**. Hoci problém s úrovňou miery dlhodobej nezamestnanosti naďalej pretrváva, Slovenská republika prijala niekoľko aktívnych a pasívnych opatrení na riešenie nezamestnanosti konkrétnych zraniteľných skupín, vrátane Akčného plánu na posilnenie integrácie dlhodobo nezamestnaných na trh práce v Slovenskej republike, ktorý sa intenzívne začal vykonávať v roku 2017. Tieto opatrenia mali pozitívny vplyv na postupné znižovanie úrovne miery dlhodobej nezamestnanosti (vyjadrenej ako podiel nezamestnaných nad 12 mesiacov na celkovom počte ekonomicky aktívnych obyvateľov). Ak v roku 2013 podľa údajov ŠÚ SR VZPS bola miera dlhodobej nezamestnanosti v SR na úrovni 9,4 %, do roku 2017 sa jej priemerná úroveň znížila na **4,8 %.** Na základe očakávaného vývoja na trhu práce do roku 2020 by sa mohla miera dlhodobej nezamestnanosti **priblížiť stanovenému cieľu**.

1. **Vyhodnotenie plnenia úloh vyplývajúcich z národnej stratégie zamestnanosti**

S prihliadnutím na osem tematických oblastí národnej stratégie zamestnanosti je informácia vypracovaná v členení na tieto oblastí:

- Podpora tvorby pracovných miest

- Inovácie ako nástroj podpory zamestnanosti

- Rozvoj sociálnej ekonomiky ako inovatívneho nástroja podpory regionálnej a miestnej zamestnanosti

- Flexibilita pracovných vzťahov, pracovné podmienky, ochrana práce a kultúra práce

- Účinné riešenie dlhodobej nezamestnanosti

- Kapacity, sieťovanie a rozvoj verejných služieb zamestnanosti

- Podpora ponukovej stránky trhu práce prostredníctvom kvalifikácií pre lepšiu zamestnanosť

- Nadrezortná koordinácia politík s pozitívnym vplyvom na zamestnanosť.

1. **Podpora tvorby pracovných miest**

*V rámci tejto oblasti národnej stratégie zamestnanosti bolo prijatých* ***18 strategických úloh****, pri plnení ktorých vykazujeme nasledujúce výsledky.*

*Podpora rozhodujúceho charakteru:*

Kľúčová podpora tvorby pracovných miest bola vykonávaná najmä prostredníctvom aktívnych opatrení na trhu práce (AOTP) ustanovených zákonom č. 5/2004 Z. z.o službách zamestnanosti a o zmene a doplnení niektorých zákonov v znení neskorších predpisov (ďalej len „zákon o službách zamestnanosti“). V zmysle zákona o službách zamestnanosti sa poskytujú príspevky prostredníctvom nástrojov AOTP špecifikovaných priamo v jednotlivých ustanoveniach tohto zákona. Tieto príspevky poskytujú úrady PSVR. Nové alebo inovatívne nástroje AOTP sú riešené najmä prostredníctvom národných projektov a projektov zameraných na osobitné cieľové skupiny UoZ znevýhodnených na trhu práce, ktoré sa realizujú podľa § 54 zákona o službách zamestnanosti taktiež prostredníctvom úradov PSVR. V rámci prvej uvedenej skupiny príspevkov veľmi využívaným AOTP zameraným **na podporu vytvárania nových pracovných miest** v roku 2017 bol **príspevok na podporu vytvorenia pracovného miesta  v prvom pravidelne platenom zamestnaní** (§ 51a zákona o službách zamestnanosti), v rámci ktorého bolo podporených **1 986** **mladých UoZ**  **do 29 rokov veku** a na ktorý bolo vyčerpaných 9 976 281eur.

Najviac využívaným bol **príspevok na podporu rozvoja miestnej a regionálnej zamestnanosti** (§ 50j zákona o službách zamestnanosti). Prostredníctvom tohto AOTP bolo v roku 2017 podporených **3 614 znevýhodnených UoZ**. Čerpaná suma finančných prostriedkov bola 12 459 578 eur.

Za zmienku stoja aj ďalšie, často a efektívne používané príspevky na vytváranie pracovných miest, ako je napr. **príspevok na podporu zamestnávania znevýhodneného** **UoZ** (§ 50), ktorým bolo podporené umiestnenie **2 699 znevýhodnených UoZ,** s čerpaním 5 807 186 eura taktiežnapríkladpríspevky pomáhajúce rozvoju podnikania, ako je **príspevok na samostatnú zárobkovú činnosť** (§ 49), prostredníctvom ktorého úrady PSVR podporili vytvorenie **2 667 pracovných miest** sumou 9 543 242 eur.

Značná pomoc, a tomu zodpovedajúce finančné zdroje, boli už tradične aj v roku 2017 orientované na AOTP stimulujúce pracovné uplatnenie a udržanie existujúcich miest, na ktorých sú zamestnaní **občania so zdravotným postihnutím** (ZP). V tejto skupine AOTP bolo podporených spolu **11 180 osôb so ZP** úhrnnou sumou 34 415 671 eur. Najviac prostriedkov bolo použitých na prevádzkové náklady chránených dielni a chránených pracovísk, a to na **9 763 osôb so ZP** v čerpanom objeme zdrojov vo výške 28 467 161 eur.

V rámci druhej, vyššie uvedenej skupiny AOTP a príspevkov, intenzívna podpora pracovných miest bola vykonávaná aj prostredníctvom inovatívnych AOTP zabezpečovaných v rámci projektov a programov podľa **§ 54** zákona o službách zamestnanosti, ktorými bola v roku 2017 poskytnutá podpora a pomoc celkom pre **112 164 UoZ/pracovných miest**. Celkový objem čerpaných finančných prostriedkov na tieto projekty predstavuje sumu 72 743 230 eur.

K plneniu národnej stratégie zamestnanosti v oblasti podpory tvorby pracovných miest prispeli najmä národné projekty (NP) zamerané na zvýšenie zamestnanosti a zamestnateľnosti v rámci Operačného programu Ľudské zdroje (OP ĽZ).

*Ide najmä o tieto NP realizované na základe národnej stratégie zamestnanosti*:

**NP „Praxou k zamestnaniu“**, zameraný na zvýšenie zamestnanosti mladých ľudí do 29 rokov veku formou mentorovaného zapracovania a praxe u zamestnávateľa, ktorý na tento účel vytvorí pracovné miesta. V roku 2017 bolo do NP zaradených **4 806** **UoZ** s vyčerpanou sumou finančných prostriedkov vo výške 10 070 080 eur.

**NP „Absolventská prax štartuje zamestnanie“** zameraný na podporu zvýšenia zamestnateľnosti a zamestnanosti absolventov škôl prostredníctvom získavania a prehlbovania pracovných zručností a praktických skúsenosti formou absolventskej praxe (aktivita č. 1) s možnosťou následného zamestnania u zamestnávateľa, u ktorého vykonávali absolventskú prax (aktivita č. 2). V roku 2017 bolo do aktivity č. 1 (absolventská prax) zaradených **5 244 UoZ** s vyčerpanou sumou finančných prostriedkov vo výške 2 831 076 eur.Do aktivity č. 2 bolo zaradených 22 UoZ s vyčerpanou sumou finančných prostriedkov vo výške 37 576 eur.

**NP „Úspešne na trhu práce“**. Cieľom je zlepšenie postavenia mladých ľudí do 29 rokov veku na trhu práce, zvýšenie ich zamestnateľnosti a zamestnanosti. Cieľovou skupinou sú NEET (not in employment, education or training, t. j. tí, ktorí nie sú zamestnaní, nepokračujú v procese vzdelávania, ani sa nezúčastňujú na odbornej príprave) do 25 rokov (25 rokov mínus 1 deň) vedení v evidencii UoZ minimálne 3 mesiace a NEET do 29 rokov (29 rokov mínus 1 deň) vedení v evidencii UoZ minimálne 6 mesiacov, s dôrazom na DN (v zmysle Záruky pre mladých ľudí v SR). NP sa realizuje prostredníctvom dvoch hlavných aktivítako AOTP práce podľa § 51a a § 54zákonao službách zamestnanosti. Hlavná aktivita č. 1 **Poskytovanie finančného príspevku na podporu vytvárania a následného udržania pracovných miest pre mladých UoZ, ktorí pred prijatím na vytvorené pracovné miesto nemali svoje prvé pravidelne platené zamestnanie**, čo znamená, že nikdy nezískali pravidelne platené zamestnanie, ktoré trvalo najmenej šesť po sebe nasledujúcich mesiacov, ak je pracovný pomer dohodnutý v rozsahu najmenej polovice ustanoveného týždenného pracovného času a ak zamestnávateľ o príspevok písomne požiada. Do tejto aktivity bolo v roku 2017 zaradených **1 874 UoZ** a čerpanie finančných prostriedkov bolo vo výške 9 315 614 eur. Hlavná aktivita č. 2 **Poskytovanie finančného príspevku na podporu vytvorenia pracovného miesta prostredníctvom samozamestnania mladých ľudí**, ktorí si vytvoria pracovné miesto, na ktorom budú prevádzkovať samostatnú zárobkovú činnosť (SZČ) najmenej 2 roky. Keďže záväzkovanie v rámci tejto aktivity č. 2 bolo ukončené 31.10.2016, tak **v roku 2017** do tejtoaktivity už neboli zaradení UoZ, pričom však boli v roku 2017 ešte čerpané finančné prostriedky vo výške 581 257 eurzo záväzkov z roku 2016.

**NP „Cesta z kruhu nezamestnanosti“**. Cieľom je podpora zamestnanosti a znižovanie nezamestnanosti **DN UoZ** prostredníctvom získania a prehlbovania pracovných zručností. Hlavnou aktivitou NP je **poskytovanie finančného príspevku zamestnávateľovi, ktorý na vytvorené pracovné miesto prijme do pracovného pomeru UoZ z oprávnenej cieľovej skupiny** na plný alebo polovičný úväzok na dobu minimálne 15 mesiacov, resp. na neurčitý čas, pričom finančné príspevky sa poskytujú zamestnávateľovi mesačne najviac počas 12 mesiacov alebo najviac počas 15 mesiacov, v závislosti od doby evidencie prijatého UoZ. V roku 2017 bolo na tento nástroj zaradených **1 098 UoZ,** čo je o 5 666 UoZ menej v porovnaní s rokom 2016 a čerpanie finančných prostriedkov bolo vo výške 27 269 288 eur, čo je o 11 951 210 eur viac ako v roku 2016.

**NP „Šanca na zamestnanie“** je realizovaný vo všetkých krajoch Slovenska bez BSK. Cieľovou skupinou sú znevýhodnení UoZ s osobitným zreteľom na DN UoZ. Finančný príspevok sa poskytuje zamestnávateľovi, ak vytvoril pracovné miesto v niektorej z vymedzených oblastí verejného zamestnávania na dobu najmenej 3 mesiace. Finančný príspevok sa poskytne zamestnávateľovi najmenej počas 3 a najviac počas 9 kalendárnych mesiacov. V roku 2017 bolo na uvedený nástroj umiestnených **564 UoZ** a vyčerpaných bolo 4 967 107 eur.

**NP „Chceme byť aktívni na trhu práce (50+)“.** Cieľom je zlepšenie postavenia znevýhodnených UoZ podľa § 8 ods. 1 písm. b) zákona o službách zamestnanosti – občanov starších ako 50 rokov veku (ďalej len „UoZ vo veku 50+“), zvýšenie ich zamestnateľnosti a zamestnanosti prostredníctvom poskytovania finančných príspevkov na podporu vytvorenia pracovného miesta v menej rozvinutých regiónoch. Finančný príspevok sa poskytne zamestnávateľovi, ktorý na vytvorené pracovné miesto príjme do pracovného pomeru znevýhodneného UoZ vo veku 50+, ak je pracovný pomer dohodnutý na dobu najmenej 12 mesiacov. Finančný príspevok sa poskytuje najviac počas 12 mesiacov. Zamestnávateľ je povinný zachovať toto vytvorené pracovné miesto najmenej počas týchto 12 mesiacov. V **roku 2017** bolo na tento nástroj umiestnených **1 058 UoZ**, čo je o 538 UoZ viac ako v roku 2016. V roku 2017 bolo čerpanie finančných prostriedkov vo výške 1 599 541eur, čo je o 1 407 127 eur viac ako v roku 2016.

**NP „Cesta na trh práce“.** Realizácia projektu prebieha v najmenej rozvinutých okresoch podľa zákona č. 336/2015 Z. z. o podpore najmenej rozvinutých okresov a o zmene a doplnení niektorých zákonov v znení neskorších predpisov, a to:

Banskobystrický kraj - okresy Lučenec, Rimavská Sobota, Poltár, Revúca, Veľký Krtíš,

Košický kraj – okresy Rožňava, Sobrance, Trebišov,

Prešovský kraj - okresy Kežmarok, Sabinov, Svidník, Vranov n/Topľou.

Realizuje sa od marca 2017 **prostredníctvom piatich** **aktivít**: Aktivita č. 1 **Poskytovanie finančného príspevku na podporu vytvárania pracovných miest pre UoZ/znevýhodnených UoZ** (ZUoZ). Hlavnou aktivitou je poskytovanie finančného príspevku zamestnávateľovi, ktorý príjme do pracovného pomeru UoZ, najmä ZUoZ z oprávnenej cieľovej skupiny, na dobu minimálne 20 mesiacov, pričom finančný príspevok sa poskytuje zamestnávateľovi mesačne, najviac počas prvých 15 mesiacov. Po uplynutí podpornej doby je zamestnávateľ povinný podporované miesto udržať po dobu minimálne 5 mesiacov. V roku 2017 bolo do aktivity č. 1 zaradených 1 020 UoZ/ZUoZ, čerpanie finančných prostriedkov bolo vo výške 1 426 998 eur. Aktivita č. 2 **Poskytovanie finančných príspevkov na podporu vytvárania pracovných miest pre ZUoZ v sociálnych podnikoch pracovnej integrácie**. Príspevok sa poskytuje najviac po dobu 24 mesiacov. Na aktivitu č. 2 bolo zaradených 17 ZUoZ, čerpanie finančných prostriedkov bolo vo výške 14 056 eur. Aktivita č. 3 **Podpora vytvárania pracovných miest u verejných zamestnávateľov**. Hlavnou aktivitou je poskytovanie finančného príspevku verejnému zamestnávateľovi, najmenej počas 3 mesiacov a najviac počas 12 mesiacov v závislosti od dohodnutej doby trvania pracovného pomeru. Na aktivitu č. 3 bolo zaradených bolo **3 378 UoZ**, čerpanie finančných prostriedkov bolo vo výške 7 599 340 eur. Aktivita č. 4 **Zamestnám sa sám aj v poľnohospodárskej prvovýrobe**. Hlavnou aktivitou je poskytovanie finančného príspevku na podporu vytvárania pracovných miest samozamestnaním UoZ/ZUoZ, ktorí budú ako SZČO prevádzkovať SZČ v rôznych odvetviach. Pracovné miesto na samozamestnanie môže UoZ vytvoriť aj v odvetví poľnohospodárskej prvovýroby. Za vytvorenie pracovného miesta sa považuje začatie vykonávania SZČ a jej nepretržité vykonávanie najmenej dva roky. V roku 2017 bolo v aktivite č. 4 vytvorených **455 pracovných miest na samozamestnanie**, čerpanie finančných prostriedkov bolo vo výške 1 602 935 eur. Aktivita č. 5 **Poskytovanie finančného príspevku na dochádzanie za prácou.** Hlavnou aktivitou je poskytovanie finančného príspevku žiadateľovi, ktorý bol UoZ/ZUoZ, a ktorý bol vyradený z evidencie UoZ z dôvodu uvedeného v § 36 ods. 1 písm. a) zákona o službách zamestnanosti, na úhradu časti cestovných výdavkov na dochádzanie za prácou, a ktorý dochádza z miesta trvalého pobytu alebo z miesta prechodného pobytu do miesta výkonu zamestnania uvedeného v pracovnej zmluve. Finančný príspevok sa poskytuje najviac po dobu 12 po sebe nasledujúcich mesiacov. V rámci aktivity č. 5 bolo v roku 2017 zaradených **4 094 UoZ**, čerpanie finančných prostriedkov bolo vo výške 557 763 eur.

**NP „Reštart – Príležitosť pre dlhodobo nezamestnaných vrátiť sa na trh práce“** – cieľom je prispieť k zvýšeniu zamestnateľnosti a zamestnanosti DN, k zníženiu dlhodobej nezamestnanosti a k podpore rozvoja miestnej a regionálnej zamestnanosti prostredníctvom podpory motivácie a aktivácie DN hľadať si zamestnanie, ako aj prostredníctvom vytvorenia podmienok pre DN získať alebo obnoviť pracovné návyky a zručnosti priamo u zamestnávateľa. Cieľovou skupinou sú ZUoZ podľa § 8 ods. 1) písm. c) zákona o službách zamestnanosti – DN v evidencii UoZ viac ako 24 po sebe nasledujúcich mesiacov. NP sa realizuje od júla 2017 prostredníctvom dvoch opatrení: Opatrenie č. 1 Podpora aktívnych DN - **Poskytovanie finančného príspevku aktívnym DN, vedeným v evidencii UoZ viac ako 24 po sebe nasledujúcich mesiacov, ktorí si nájdu zamestnanie a budú vyradení z evidencie UoZ z dôvodu vzniku pracovného pomeru a preukázaného nástupu do zamestnania**. Finančný príspevok sa poskytuje mesačne, počas obdobia 1 - 12 mesiacov. V roku 2017 bolo v rámci tohto opatrenia zapojených **1 236 DN** a vyčerpaných bolo 224 150 eur. Opatrenie č. 2 **Zapracovanie u zamestnávateľa za účelom získania a obnovy pracovných návykov** – poskytovanie mesačného finančného príspevku na vykonávanie zapracovania u zamestnávateľa podľa § 54 ods. 1 písm. a) zákona o službách zamestnanosti. Forma aktivácie DN vykonávaním zapracovania u zamestnávateľa, ktorej cieľom je získanie, prehlbovanie praktických skúseností pre potreby trhu práce. V roku 2017 bolo v rámci tohto opatrenia zapojených **855 DN** a vyčerpaných bolo 186 806 eur.

**NP „Reštart pre mladých UoZ“** – cieľom je zlepšenie postavenia mladých ľudí do 29 rokov na trhu práce, zvýšenie ich zamestnateľnosti, zamestnanosti, podpora rozvoja miestnej a regionálnej zamestnanosti vo vybraných regiónoch prostredníctvom podpory motivácie a aktivácie mladých ľudí do 29 rokov veku hľadať si zamestnanie. NP sa realizuje od júla 2017 prostredníctvom dvoch opatrení: Opatrenie 1: **Podpora individualizovaného poradenstva pre mladých UoZ**. V rámci opatrenia je poskytované poradenstvo mladým UoZ v rozsahu 30 hodín, resp. 13 aktivít. Poradenský proces je zameraný na rozvoj zručností pre riadenie vlastnej kariéry, s osobitným dôrazom na plánovanie. V roku 2017 bolo do tohto opatrenia zaradených **5 970 UoZ**. Výška čerpania bola 151 685,34 eur.

**NP „Šanca pre mladých“ -** cieľom je zlepšenie postavenia UoZ – NEET na trhu práce, zvýšenie zamestnateľnosti a zamestnanosti, znižovanie dlhodobej nezamestnanosti podporou vytvárania pracovných miest. Oprávnenou cieľovou skupinou sú UoZ - NEET vo veku do 29 rokov vedení v evidencii UoZ najmenej 12 po sebe nasledujúcich mesiacov. Hlavnou aktivitou NP je **poskytovanie finančných príspevkov zamestnávateľovi, ktorý na vytvorené pracovné miesto prijme do pracovného pomeru UoZ** z oprávnenej cieľovej skupiny na plný alebo polovičný úväzok na dobu minimálne 3 mesiacov, resp. na neurčitý čas, pričom finančné príspevky sa poskytujú zamestnávateľovi mesačne najmenej počas 3 mesiacov a najviac počas 9 mesiacov. V roku 2017 bolo na tento nástroj zaradených **805 UoZ** a čerpanie finančných prostriedkov bolo vo výške 297 719eur**.**

**NP „Zapojenie nezamestnaných do obnovy kultúrneho dedičstva“** podporoval vytváranie krátkodobých pracovných miest pre UoZ a ZUoZ. Do projektu obnovy kultúrneho dedičstva sa v roku 2017 zapojilo 36 subjektov (obcí, občianskych združení, nadácií a iných právnických osôb) v rámci pôsobnosti 23 úradov PSVR. Do projektu sa mohli zapojiť iba subjekty, ktorým bola schválená dotácia z Ministerstva kultúry SR v rámci výzvy z programu Obnovme si svoj dom, podprogram 1.4 „Obnova historických parkov a architektonických areálov v kritickom stavebnotechnickom stave“. Do obnovy kultúrnych pamiatok bolov roku 2017zapojených **793** **UoZ** **a ZUoZ**, z toho 334 DN – 43,12 %, 284 UoZ, ktorí dosiahli vzdelanie nižšie ako stredné odborné (ISCED 1- ISCED 2 – 35,81 %) a 271 UoZ starších ako 50 rokov veku – 34,17 %.Zapojení nezamestnaní získali pracovné návyky a skúsenosti najmä z oblasti historického murárstva, kováčstva, tesárstva a archeológie. V roku 2017 bolo na tento nástroj vyčerpaných 2 848 118 eur.

Tieto a ďalšie opatrenia na zvýšenie zamestnanosti a mobility pracovnej sily sú financované na základeOP ĽZ Prioritná os 2 Iniciatíva na podporu zamestnanosti mladých ľudí a Prioritná os 3 Zamestnanosť.

NP zamerané na zvýšenie zamestnanosti (podpora tvorby pracovných miest) a zamestnateľnosti z finančných prostriedkov **štátneho rozpočtu**:

**NP „Praxou k zamestnaniu v BSK“ –** zameraný na zvýšenie zamestnanosti mladých ľudí do 29 rokov veku formou mentorovaného zapracovania a prax u zamestnávateľa, ktorý na tento účel vytvorí pracovné miesta. V roku 2017 bolo do NP zaradených **21** **UoZ** s vyčerpanou sumou finančných prostriedkov vo výške 42 648 eur.

**NP „Šanca na zamestnanie pre BSK“** – cieľovou skupinou sú znevýhodnení UoZ s osobitným zreteľom na DN UoZ. Finančný príspevok sa poskytuje zamestnávateľovi, ak vytvoril pracovné miesto v niektorej z vymedzených oblastí verejného zamestnávania, na dobu najmenej 3 mesiace. Pracovný pomer môže byť dohodnutý na obdobie 3 až 9 mesiacov, prípadne na dobu neurčitú. Finančný príspevok sa poskytne zamestnávateľovi najmenej počas 3 a najviac počas 9 kalendárnych mesiacov. V roku 2017 bolo na tento nástroj umiestnených **130 ZUoZ**, čo je o 54 ZUoZ menej ako v roku 2016 a vyčerpaných bolo 693 087 eur.

Podporu tvorby pracovných miest *sekundárne* ovplyvnili aj nasledujúce aktivity:

V súvislosti so zavedenou **odvodovou odpočítateľnou položkou** (OOP) sa odhaduje, že **v roku 2017** si ju uplatňovala na mesačnej báze približne **tretina zamestnancov** (odhad 2016 bol na úrovni 21 % zamestnancov)s nárokom na OOP a zvyšnej časti zamestnancov bude uplatnená v ročnom zúčtovaní.

Ministerstvo hospodárstva SR (MH SR) predstavilo v júni 2017 balík vyše troch desiatok opatrení, ktoré **zjednodušia podmienky na podnikanie na Slovensku**. [Návrh opatrení na zlepšenie podnikateľského prostredia](http://www.mhsr.sk/podnikatelske-prostredie/opatrenia-na-zlepsenie-podnikatelskeho-prostredia/1-balicek-opatreni-na-zlepsenie-podnikatelskeho-prostredia) by mal podnikateľskému sektoru ročne ušetriť vyše 44 mil. eur.

Dňa 16.5.2018 bol vládou SR schválený v poradí už **II. balík opatrení na zlepšenie podnikateľského prostredia**, ktorý obsahuje súbor **23 opatrení na zlepšenie podnikateľského prostredia a 5 návrhov na realizáciu analýz**. Cieľom je prijať opatrenia na zníženie regulačného zaťaženia, na podporu podnikania, digitalizáciu procesov a rodinné podnikanie, ktoré si vyžadujú spoluprácu viacerých ústredných orgánov štátnej správy. MH SR už začalo prípravu tretieho balíčka opatrení, ktorý bude obsahovať výstupy rezortov z analýz možností zníženia regulácie, opatrenia na odstránenie goldplatingu a návrhy na zníženie regulácie prevádzok. Predloženie tretieho balíčka sa predpokladá v prvom štvrťroku 2019.

Na aktivity zamerané na **znižovanie administratívneho zaťaženia** nadväzuje MH SR implementáciou stratégie RIA 2020, kde jedným z cieľov je zníženie regulačného zaťaženia prostredníctvom implementácie tzv. princípu one-in one-out – pričom implementácia tohto princípu má za cieľ tvoriť reguláciu účelne, efektívne a tak, aby bola vhodná pre prostredie.

V roku 2017 MH SR rozšírilo spoluprácu so Svetovou bankou prostredníctvom projektu Doing Business na regionálnej úrovni. Účelom tohto projektu je vyhodnotiť a porovnať podnikateľské prostredie v mestách na Slovensku a v ďalších členských štátoch Európskej únie. Svetová banka analyzuje podnikateľské prostredie v piatich slovenských mestách: Bratislava, Košice, Prešov, Žilina a Trnava. V štúdii sa zameriava na päť oblastí: začatie podnikania,získanie stavebných povolení**,** prístup k elektrickej energii**,** registrácia majetku,vymáhateľnosť zmlúv**.** Na základe analýzy každej z týchto oblastí identifikuje najefektívnejšie postupy overené praxou v mestách na Slovensku, v iných európskych krajinách, ale aj inde vo svete. Správa Svetovej banky obsahujúca konkrétne odporúčania a žiaduce reformy na miestnej a národnej úrovni štátnej správy by mala byť zverejnená v júli 2018.

V rámci **prechodu na nízkouhlíkové hospodárstvo** sú i naďalej otvorené **možnosti zamestnanosti v rámci inštalácie malých obnoviteľných zdrojov energie**. V roku 2017 bolo organizovaných 10 termínov skúšok, na základe ktorých MH SR vydalo spolu 63 osvedčení inštalatéra v zmysle § 13a ods. 2 zákona č. 309/2009 Z. z. o podpore obnoviteľných zdrojov energie (OZE) a vysoko účinnej kombinovanej výroby a o zmene a doplnení niektorých zákonov. Osvedčenie pre inštalatérov sa vydalo fyzickým osobám, ktoré inštalujú kotly a pece na biomasu, tepelné čerpadlá, fotovoltické systémy a slnečné tepelné systémy.

Tieto kvalifikácie i naďalej využívajú **pri realizácii NP Slovenskej inovačnej a energetickej agentúry „Zelená domácnostiam“,** ktorý je súčasťou Operačného programu Kvalita životného prostredia (OP KŽP). Cieľom projektu je zabezpečiť podporu pre inštaláciu malých zariadení na využívanie OZE s určeným celkovým inštalovaným výkonom do 10 kW, vďaka čomu bude nahradená energia, na výrobu ktorej by bolo inak potrebné využiť fosílne palivá. Podpora inštalácie malých zariadení na využitie OZE je uskutočňovaná prostredníctvom vydávania poukážok v rámci jednotlivých časovo ohraničených kôl.

Operačný program Výskum a inovácie 2014 – 2020 (OP VaI) ani jeho oprávnené aktivity nie sú zamerané na vytváranie alebo podporu pracovných miest pre mladých ľudí. Z uvedeného dôvodu **neexistuje** v rámci OP VaI **žiadne hodnotiace ani výberové kritérium**,v zmysle ktorého by v rámci posudzovania žiadostí o nenávratný finančný príspevok bol zohľadňovaný percentuálny podiel vytvorených alebo podporených pracovných miest pre mladých ľudí v rámci jednotlivých projektov.

Operačný program Integrovaná infraštruktúra 2014 – 2020 (OP II) je svojím charakterom v porovnateľnej kategórii ako OP KŽP, t. j. **vytváranie podmienok na tvorbu nových, resp. stabilizáciu existujúcich pracovných miest** zamestnávateľmi, ktorí participujú na projektoch financovaných z OPII a finančného nástroja CEF (Nástroj na prepojenie Európy) je iba **sekundárnym výsledkom**. Ide najmä o stavebné spoločnosti zamerané na výstavbu dopravnej infraštruktúry, o strojárske spoločnosti zamerané na výrobu a modernizáciu železničných koľajových vozidiel, dráhových vozidiel mestských dráh (trolejbusy a električky) a súvisiacich technológií. Budovanie dopravnej infraštruktúry prispieva k udržateľnosti zamestnanosti v stavebnom sektore, to je však taktiež sekundárny výsledok implementácie projektov OP II. Predmetné konštatovanie sa opiera aj o analýzy renomovaných inštitúcií ako napr. Európska investičná banka.

Investície smerujúce do výstavby dopravnej infraštruktúry síce nemusia bezprostredne významne zvyšovať zamestnanosť v krátkom období, ale **výstavba novej a skvalitňovanie existujúcej infraštruktúry vytvára podmienky na potenciálny prílev zahraničných investícií**, na zvyšovanie mobility pracovnej sily a celkový rozvoj daného regiónu. To z dlhodobého hľadiska môže mať pre ekonomiku oveľa väčší pozitívny efekt ako okamžité krátkodobé zvýšenie zamestnanosti.

Napriek tomu, že cieľom projektov implementovaných z OP II nie je primárne zvyšovanie zamestnanosti, k tvorbe pracovných miest, resp. ich stabilizácii, môže dôjsť predovšetkým
vo fáze samotnej realizácie dopravných projektov, keď zhotoviteľ najmä pri veľkých infraštruktúrnych projektoch, akými je napr. výstavba nových úsekov diaľnic a rýchlostných ciest či modernizácia železničných koridorov, môže využiť na realizáciu stavebných prác okrem vlastných kapacít taktiež voľné stavebné kapacity na trhu. **Zväčša ide o menšie podnikateľské subjekty**, ktoré realizujú výkon prác pre hlavného zhotoviteľa formou subdodávky.

V súčasnosti sa významná časť stavebných prác pri výstavbe a modernizácii dopravnej infraštruktúry pripravuje, resp. uskutočňuje taktiež **v regiónoch so zvýšenou mierou nezamestnanosti, resp. so zvýšeným podielom osôb bez kvalifikácie** (Prešovský samosprávny kraj, Banskobystrický samosprávny kraj). Preto existuje reálny **predpoklad, že uvedené investície podporia priamo alebo aj nepriamo tvorbu pracovných miest**.

V období od 15.7.2015 do 22.3.2016 bola realizovaná výzva v rámci podopatrenia 6.1 „**Podpora na začatie podnikateľskej činnosti pre mladých poľnohospodárov**“ Programu rozvoja vidieka SR 2014-2020 (PRV) s cieľom podporiť vznik nových poľnohospodárskych subjektov, ktoré založia osoby, ktoré v čase podania žiadosti nemajú viac ako 40 rokov a sú bez skúseností s vlastným poľnohospodárskym podnikaním. K 28.2.2018 Pôdohospodárska platobná agentúra ako poskytovateľ príspevku z PRV, uzatvorila **452 zmlúv s oprávnenými žiadateľmi** v rámci uvedeného podopatrenia 6.1. V rámci relevantných opatrení/podopatrení OP PRV sa uplatňujú výberové kritéria, ktoré **zvýhodňujú projekty s realizáciou v okrese s vyššou mierou evidovanej nezamestnanosti** **a s tvorbou pracovných miest**. Taktiež sa v rámci podopatrenia 4.2 „Podpora investícií do spracovania poľnohospodárskych produktov“ **zvýhodňujú** projektytých **žiadateľov, ktorí ponúknu možnosť absolvovania praxe pre študentov vo svojom podniku**. Informácie o možnosti absolvovania praxe pre študentov v poľnohospodárskych a potravinárskych podnikoch sa priebežne zverejňujú na webovom sídle Ministerstva pôdohospodárstva a rozvoja vidieka SR.

Aktivity zamerané na ochranu životného prostredia **prispievajú tiež k tvorbe pracovných miest najmä sekundárne ako súčasť iných opatrení** (napr. v energetickej politike, poľnohospodárskej politike a pod.). Ministerstvo životného prostredia SR poskytuje žiadateľom peňažný príspevok z OP KŽP a Environmentálneho fondu (EF). Projekty týkajúce sa životného prostredia sú zamerané hlavne na čistenie odpadových vôd, riešenie komunálneho a priemyselného odpadu, budovanie zberných dvorov, integrovanej protipovodňovej ochrany, zlepšenie energetickej náročnosti budov. V roku 2017 bolo v rámci OP KŽP schválených **101 žiadostí** o nenávratný finančný príspevok(NFP) v celkovej sume NFP 216 915 526,03 eur.

**V novembri 2015 bol schválený zákon č. 336/2015 Z. z.** o podpore najmenej rozvinutých okresov a o zmene a doplnení niektorých zákonov. **Cieľom zákona je aj podporiť tvorbu pracovných miest v najmenej rozvinutých regiónoch** Slovenska. Na základe tohto zákona vznikajú **akčné plány** pre vymedzené okresy. OP KŽP – za celé obdobie fungovania akčných plánov bolo vyhlásených 20 výziev, z toho jedna výzva len pre najmenej rozvinuté okresy a 19 výziev pre všetky okresy, kde sa mohli tieto okresy tiež zapájať (a aj sa zapájali). Celková suma **pridelených/zazmluvnených** finančných prostriedkov k jednotlivým akčným plánom (za celé obdobie fungovania akčných plánov do 23.2.2018) je 4 987 589,51 eur. Celková suma pridelených/zazmluvnených finančných prostriedkov **mimo akčných plánov, ale použitých v najmenej rozvinutých okresoch** (za celé obdobie fungovania akčných plánov do 23.2.2018) je 90 956 123,50 eur. EF do 31.12.2017 poskytol finančné príspevky vo výške 19 481 994 eur. Finančné prostriedky EF, na účely poskytovania dotácií, nie sú viazané (vo význame alokované) v konkrétnej výške pre vyhlásené činnosti podpory a nie sú viazané ani na konkrétne Akčné plány.

***Zhrnutie:***

*Na základe plnenia úloh národnej stratégie zamestnanosti podpora tvorby pracovných miest signalizuje* ***poskytnutú pomoc a podporu celkom pre 144 073 UoZ******alebo pracovných miest****. Pozitívny je stav, keď menej ako jednu štvrtinu z nich predstavovali tradičné nástroje aktívnej politiky trhu práce (31 909 podporených UoZ alebo pracovných miest) a nové riešenia na základe strategických úloh, určených cieľových skupín a pod. boli uplatnené na podporu 112 164 UoZ alebo pracovných miest. K tvorbe pracovných miest sekundárne prispeli aj opatrenia napr. v hospodárskej, energetickej, poľnohospodárskej politike alebo ochrane životného prostredia. Nepodarilo sa splniť úlohu o zohľadňovaní percentuálneho podielu vytvorených, resp. podporených pracovných miest pre mladých ľudí pri posudzovaní žiadosti o poskytnutie štátnej pomoci. Vzhľadom na výrazne zlepšenú situáciu v zamestnávaní mladých ľudí sa navrhuje uvedenú úlohu z národnej stratégie zamestnanosti (bod 4.1.10.) vypustiť**(viď. Časť C. informácie).*

1. **Inovácie ako nástroj podpory zamestnanosti**

*V rámci tejto oblasti národnej stratégie zamestnanosti boli prijaté* ***3 strategické úlohy****, pri plnení ktorých vykazujeme nasledujúci stav.*

Napriek tomu, že OP VaI nie je primárne a priamo zameraný na tvorbu nových pracovných miest alebo pracovných miest pre znevýhodnené skupiny na trhu práce, v relevantných výzvach, ktoré svojim zameraním a charakterom oprávnených aktivít predpokladajú možnosť ich vytvorenia, MH SR pristúpilo k posúdeniu príspevku projektu k dosahovaniu špecifických cieľov OP VaI **prostredníctvom hodnotiaceho kritéria na základe princípu „Hodnota za peniaze“.** V prípade týchto výziev do výpočtu tejto hodnoty vstupuje ukazovateľ „Cena pracovného miesta“ (CPM), ktorý zohľadňuje hodnotu vytvoreného pracovného miesta a hodnotu vytvoreného pracovného miesta pre osobu zo znevýhodnených skupín vo vzťahu k celkovým oprávneným výdavkom projektu. Na základe dosiahnutej hodnoty CPM sú projektu v rámci hodnotiaceho kritéria pridelené body podľa stanovených limitov. V roku 2017 MH SR, ako sprostredkovateľský orgán pre OP VaI vyhlásilo celkom **5 výziev, v rámci ktorých bol, resp. bude posudzovaný príspevok projektov k dosahovaniu špecifických cieľov OP VaI prostredníctvom dosiahnutej hodnoty CPM**.

V rámci OP VaI sa ďalej navrhla séria systémových opatrení zameraných na zabezpečenie rastu a zvyšovania konkurencieschopnosti malých a stredných podnikov (MSP). Tieto opatrenia prispievajú k plneniu jednotlivých bodov národnej stratégie zamestnanosti najmä v oblastiach podpory tvorby pracovných miest a rozvoja inovácií ako nástroja podpory zamestnanosti v prostredí MSP. **Podpora tvorby pracovných miest je súčasťou aj schém a programov na podporu MSP**, ktoré realizuje Slovak Business Agency (SBA). **MSP** sú najväčším zamestnávateľom v národnom hospodárstve. V roku 2017 tvorili **73,8 % podiel** **na zamestnanosti v podnikovej ekonomike** a **59,1 % podiel na celkovej zamestnanosti v hospodárstve SR**, preto opatrenia zamerané na ich podporu a rozvoj vedú **jednoznačne ku generovaniu nových pracovných miest**.

SBA v rámci Prioritných osí 3 a 4 OP VaI iniciovalo realizáciu nasledovných aktivít na podporu MSP (s predpokladaným priamym vplyvom na tvorbu pracovných miest):

- NP „Národné podnikateľské centrum v Bratislave“

- NP „Národné podnikateľské centrum v regiónoch“

SBA je zároveň jedným z partnerov NP „Podpora internacionalizácie MSP“.

Schémy a programy na podporu MSP (s predpokladaným priamym vplyvom na tvorbu pracovných miest) s plánovanou realizáciou v r. 2018:

- Program a schéma na podporu startupov

- Mikropôžičkový program

- Schéma na podporu rodinného podnikania

**Vyhodnotenie realizácie podporných programov za rok 2017:**

**Program na podporu startupov**

Zámerom programu je zlepšiť podmienky pre startupy a tým zvýšiť šancu na presadenie sa inovatívnych a konkurencieschopných nápadov na trhu. Vďaka pomoci poskytnutej v rámci tohto programu sú začínajúci podnikatelia schopní ekonomicky vhodnejšie nastaviť svoje podnikateľské zámery, čím sa zníži riziko ich zlyhania. Program pozostáva z jednotlivých komponentov, pričom každý je zameraný na konkrétnu fázu rastu podnikateľského subjektu alebo záujemcu o podnikanie a ponúka priestor na získanie mentorov, lektorov, expertov na poradenstvo pre tieto subjekty. Ďalej sa prostredníctvom tohto podporného nástroja sprostredkováva žiadateľom účasť na medzinárodných startup podujatiach a zabezpečuje prepájanie investorov s kvalitnými podnikateľskými zámermi startupov. Aktivitami, do ktorých sa MSP a záujemcovia o podnikanie mali možnosť počas celého roka zapojiť, boli účasť na medzinárodných startup podujatiach, získanie mentoringu pre svoj ďalší rast a rozvoj a zúčastniť sa na zahraničnom stážovom pobyte vo svetových vedecko-technologických centrách, akcelerátoroch, resp. špecializovaných organizáciách na podporu začínajúcich podnikateľov. V rámci týchto aktivít je MSP a záujemcom o podnikanie poskytnutá nepriama forma pomoci vo výške 100 % úhrady nákladov spojených s účasťou na jednotlivých podujatiach.

**Mikropôžičkový program**

Program je zameraný na poskytovanie mikropôžičiek malým podnikateľom na financovanie investičných a prevádzkových projektov, projektov zameraných na nákup zásob obchodného charakteru. Maximálna výška mikropôžičky je 50 tis. eur, minimálna výška pôžičky je 2,5 tis. eur. Lehota splatnosti mikropôžičky je od 6 mesiacov do 4 rokov, s možnosťou odkladu splátok istiny maximálne na 6 mesiacov. Cieľom programu je:

* umožniť rozvoj malých podnikov,
* zvýšiť mieru prežitia malých podnikov,
* podpora marginalizovaných skupín,
* podpora a stabilizácia začínajúcich podnikateľov,
* podpora malých podnikov **v regiónoch s vysokou mierou nezamestnanosti**,
* prispieť k udržaniu zamestnanosti a tvorbe nových pracovných miest v jednotlivých regiónoch SR.

V roku 2017 bolo k 31. 12. 2017 čerpaných **55 mikropôžičiek** v hodnote 1 437,5 tis. eur. V štádiu pred čerpaním mikropôžičky 13 klientov v celkovom objeme 386 tis. eur a 9 klientov v objeme 256 tis. eur v štádiu posudzovania žiadosti o mikropôžičku. Celkovo od začiatku realizácie Mikropôžičkového programu bolo poskytnutých 2 098 mikropôžičiek vo výške 39 210 766 eur.

|  |  |  |
| --- | --- | --- |
| **Ukazovatele** | **K 31.12.2017** | **Kumulatívne k31.12.2017** |
| **Počet** | **Suma (eur)** | **Počet** | **Suma (eur)** |
| Počet spracovaných žiadostí |  | **-** | **-** | **-** |
| Počet poskytnutých mikropôžičiek | 55 | 1 437 500  | 2 098 | 39 210 766  |
| Priemerná výška mikropôžičky | **-** | 26 136 | **-** | 18 690  |
| Novovytvorené pracovné miesta | 38 | **-** | 3 196 | **-** |
| Udržané pracovné miesta | 154 | **-** | 5 926 | **-** |

Dňa 1.4.2018 nadobudol účinnosť **zákon** č. 57/2018 Z. z. **o regionálnej investičnej pomoci** a o zmene a doplnení niektorých zákonov. Zákon je okrem iného zameraný na podporu investičných zámerov, ktoré zahŕňajú investície s vyššou pridanou hodnotou, v súlade s konceptom Priemysel 4.0. Účelom je **podpora rastu produktivity a rast miezd**.

Jednou zo základných podmienok v súvislosti s realizáciou investície v technologickom centre a v centre podnikových služieb je vyplácanie minimálneho násobku priemernej mesačnej mzdy zamestnancom v porovnaní s priemernou nominálnou mesačnou mzdou v hospodárstve SR. Zároveň zákon prostredníctvom diferenciácie podmienok v jednotlivých regiónoch podporuje **smerovanie investícií  do okresov s vyššou mierou nezamestnanosti** a taktiež zvyšuje konkurencieschopnosť, čím vzniká predpoklad na vytvorenie prirodzeného tlaku na nárast miezd.

Očakáva sa, že nový zákon bude tiež stimulovať rozširovanie podnikateľských aktivít už etablovaných investorov, ktorí čelia prechodu na Priemysel 4.0.

V priebehu roka 2017 bolo **uzavretých** **33 investičných projektov**, ktorých realizácia má **potenciál vytvoriť** takmer **9 tis. nových priamych pracovných miest** a sumárna výška investícií by mala dosiahnuť 492 mil. eur. Až v 17 prípadoch išlo o zriadenie nových prevádzok, v 16 prípadoch o expanzné projekty etablovaných spoločností.

Porovnanie s predchádzajúcimi rokmi (2013 - 2017):

|  |  |  |  |  |  |
| --- | --- | --- | --- | --- | --- |
|  | **2013** | **2014** | **2015** | **2016** | **2017** |
| **Počet úspešne ukončených projektov SARIO** | ***18*** *projektov* | ***25*** *projektov* | ***23*** *projektov* | ***29*** *projektov* | ***33*** *projektov* |
| **Sumárna výška investícií** | ***422*** *mil. eur* | ***170*** *mil. eur* | ***1,74*** *mld. eur**(z toho JLR* *1,4 mld. eur)* | ***930*** *mil. eur* | ***492*** *mil. eur* |
| **Počet nových priamych miest** | ***3 678*** *miest* | ***4 600*** *miest* | ***7 400*** *miest**(z toho JLR 2 800 miest)* | ***7 500*** *miest* | ***9 000*** *miest* |

Naďalej ostáva **trendom zvyšovanie počtu projektov s vyššou pridanou hodnotou** (technologické centrá, centrá strategických služieb, priemyselná výroba zahŕňajúca výskumno-vývojové aktivity), pričom evidujeme **10 ukončených projektov** z týchto oblastí (v roku 2016 to bolo 9 projektov). V porovnaní s minulými rokmi rastie počet takýchto projektov v absolútnom, ako aj pomerovom vyjadrení.

V roku 2017 sa vo zvýšenej miere začal prejavovať multiplikačný efekt príchodu novej automobilky (JLR), keďže z 33 projektov evidujeme (sub)dodávateľov tejto investície v 8 prípadoch – celkovo tieto projekty preinvestujú 130 mil. eur pri vytvorení cca **2 850 nových pracovných miest.**

Zahraniční investori pochádzajú najmä z Nemecka, USA a Slovenska a ďalej napr. z Veľkej Británie, Dánska, Švajčiarska, Belgicka či Švédska. Uzavreté investície majú výrazný exportný potenciál, keďže značná časť produkcie a služieb budú vyvážané, resp. poskytované najmä mimo územia SR. Uvedené reflektuje cieľ zvyšovania **prílevu investícií s exportným potenciálom**.

V okresoch východného Slovenska agentúra SARIO úspešne ukončila v roku 2017 – **5 investičných projektov**, čo predstavuje cca 15 % z celkového počtu projektov v SR. Uvedené investície v Košickom a Prešovskom kraji dosahujú sumárnu hodnotu cca 105 mil. eur čo predstavuje viac ako 20 % z celkového objemu, pričom tieto investície majú potenciál vytvoriť cca **800 nových pracovných miest**.

Z dlhodobého hľadiska je dôležitým ukazovateľom úspechu lákania investícií vývoj počtu rozpracovaných investičných projektov. Ten sa medziročne zvýšil až o cca 15 %:

|  |  |  |  |  |  |
| --- | --- | --- | --- | --- | --- |
| k 31.12. | **2013** | **2014** | **2015** | **2016** | **2017** |
| **Počet rozpracovaných projektov** | ***50*** | ***44***  | ***60***  | ***66***  | ***76***  |

|  |  |  |  |  |  |
| --- | --- | --- | --- | --- | --- |
| **Potenciál rozpracovaných projektov** | *cca* ***1,35 mld. eur*** *investície**cca* ***11 500*** *nových priamych miest* | *cca* ***1,74 mld. eur*** *investície**cca* ***16 000*** *nových priamych miest* | *cca* ***2,2 mld. eur*** *investície**cca* ***16 000*** *nových priamych miest* | *cca* ***1,8 mld. eur*** *investície**cca* ***23 800*** *nových priamych miest* | *cca* ***4,2 mld. eur*** *investície**cca* ***31 000*** *nových priamych miest* |

Ďalšie **pozitívne trendy**, ktoré je možné pozorovať v rozpracovaných projektoch:

* 10 projektov veľkého rozsahu (nad 100 mil. eur), ktoré majú výrazne väčší potenciál regionálneho rozvoja. Agentúra SARIO sa snaží takýchto investorov usmerňovať primárne do regiónov stredného a východného Slovenska;
* 9 projektov s vysokou pridanou hodnotou - R&D centrá, centrá služieb a priemyselná výroba s výskumno-vývojovými aktivitami;
* 37 investičných projektov, v prípade ktorých investori zvažujú aj okresy východného Slovenska. Sumárna výška investícií môže dosiahnuť až 2,56 mld. eur s potenciálom na vytvorenie **16 580 nových pracovných miest**;
* 37 investičných projektov, ktoré okrem iného zvažujú lokalizáciu v jednom z najmenej rozvinutých okresov. Tieto investície v odhladovanej výške 1 mld. eur majú **potenciál** vytvoriť približne **11 813 nových pracovných miest**.

***Zhrnutie:***

*Prijaté úlohy v tejto oblasti sa plnia priebežne a inovácie vykonané na základe národnej stratégie zamestnanosti jednoznačne podporujú zamestnanosť. Na základe mikropôžičiek* ***bolo podporených a udržaných cca 9 tis. pracovných miest*** *a uzatvorených bolo 33 investičných projektov. Pozitívnym trendom sú projekty veľkého rozsahu (celkom 10) a projekty s vysokou pridanou hodnotou (celkom 9). Celkovo sa v rámci inovačných riešení* ***odhaduje ich potenciál******k tvorbe 41 043 pracovných miest****. Realizujú sa aj inovačné riešenia v aktívnej politike trhu práce tak, ako je uvedené v predchádzajúcom bode informácie v rámci NP.*

1. **Rozvoj sociálnej ekonomiky ako inovatívny nástroj podpory regionálnej a miestnej zamestnanosti**

*V rámci tejto oblasti národnej stratégie zamestnanosti bolo prijatých* ***6 strategických úloh****, pri plnení ktorých vykazujeme nasledujúci stav.*

Na základe návrhu Ministerstva práce, sociálnych vecí a rodiny SR (MPSVR SR) bol do Plánu legislatívnych úloh vlády SR na rok 2017 zaradený návrh zákona o sociálnej ekonomike (úloha č. 11, december 2017). Návrh vecného zámeru zákona bol dňa 29.5.2017 prezentovaný v odbornej diskusii a verejnej diskusii v partnerstve so zainteresovanými subjektmi. **Vláda SR schválila návrh zákona uznesením vlády SR č. 11 zo dňa 10.1.2018** s pripomienkou prijatou na rokovaní vlády SR. Národná rada SR návrh zákona o sociálnej ekonomike a sociálnych podnikoch a o zmene a doplnení niektorých zákonov schválila dňa 13. marca 2018 s účinnosťou od 1.5.2018. Ide o **zákon č. 112/2018 Z. z. o sociálnej ekonomike a sociálnych podnikoch a o zmene a doplnení niektorých zákonov**. Tento zákon ustanovuje subjekty sociálnej ekonomiky, sociálne podniky, organizácie sektora sociálnej ekonomiky, poskytovanie podpory pre podniky v širšom priestore sociálnej ekonomiky a vymedzuje sektor sociálnej ekonomiky a štátnu správu v oblasti sociálnej ekonomiky.

V súvislosti s Fondom sociálnych fondov rozvojového kapitálu (FOSFOR) ako samostatného podfondu Slovak Investment Holding, a.s. (SIH), bude **v rámci štruktúry fondu fondov SIH vytvorený podfond sociálnej ekonomiky**, ktorý bude vykonávať úlohy FOSFORu. V roku 2016 bolo vytvorenie tohto podfondu dohodnuté v zmluvách o financovaní uzavretých medzi SIH, Slovenskou záručnou a rozvojovou bankou Asset Management a.s. a MPSVR SR ako riadiacim orgánom a s Ministerstvom vnútra SR ako sprostredkovateľským orgánom pre OP ĽZ, ktorých prílohou sú investičné stratégie pre použitie prostriedkov vyčlenených na finančné nástroje. Následne došlo k načerpaniu finančných prostriedkov do SIH v podobe prvých tranží vo výške približne 18 mil. eur. **Aktuálne sa vykonáva finalizácia schémy štátnej pomoci**, na základe ktorej sa bude táto podpora poskytovať a ktorá bude zároveň tvoriť podklad pre výber finančných sprostredkovateľov. Tí budú poverení vykonávaním tohto nástroja, pričom ich výber sa predpokladá v priebehu roku 2018.

MPSVR SR pripravuje prostredníctvom NP „**Inštitút sociálnej ekonomiky“** (ISE) vytvorenie podpornej infraštruktúry zameranej na uplatňovanie a udržanie sociálnej ekonomiky v SR. Intervencia pomoci bude zameraná na podporu vzniku a rozvoja subjektov sociálnej ekonomiky (SSE) a zabezpečenie udržateľnosti sociálnych podnikov podľa zákona o sociálnej ekonomike. V rámci intervencie pomoci sa vytvorí **centrálna koordinačná jednotka** (CKJ) **a regionálne centrá pomoci pre sociálne podnikanie**. Podľa vytvorenej jednotnej metodiky CKJ budú  odborne **vyškolení regionálni poradcovia**, ktorých úlohou bude identifikácia SSE v regióne, vysvetlenie pravidiel fungovania SSE a následné poradenstvo a pomoc, ktorá vyplynie z charakteru regionálnych potrieb vzniknutých SSE. Pracovná skupina na úrovni zástupcov relevantných odborov a sekcií MPSVR SR vypracuje Žiadosť o poskytnutie NFP NP ISE podľa úprav zámeru, ktorý reflektuje vývoj situácie vo vzťahu k schválenému zákonu o sociálnej ekonomike.

MPSVR SR zároveň pripravuje NP „Investičná pomoc pre sociálne podniky – nenávratná zložka“. Cieľom NP je najmä dosiahnuť, aby začínajúce sociálne podniky prežili náročnú startupovú fázu a dosiahli úroveň stability, ktorá im následne umožní udržiavať a rozširovať zamestnanosť aj v nepriaznivých podmienkach. Podpora sociálnym podnikom sa bude poskytovať prostredníctvom kombinácie návratnej a nenávratnej pomoci, v súlade so zákonom o sociálnej ekonomike a sociálnych podnikoch a v synergii príjemcu národného projektu a verejne vlastnenej spoločnosti SZRB AM. Obsahom hlavnej aktivity je zlepšenie prístupu k zamestnaniu a predchádzanie nezamestnanosti prostredníctvom podpory podnikania, vytvárania podnikov vo väzbe na potreby trhu práce a to prostredníctvom grantovej podpory sociálnym podnikom na účely pokrytia niektorých nákladov ich investičného zámeru vytvárajúceho pracovné miesta. Oprávnenými výdavkami projektu budú mzdové výdavky na zamestnancov sociálneho podniku, spotreba energie a výdavky na prevádzkovú činnosť.

V ďalšom období sa bude pripravovať dopytovo – orientovaná výzva zameraná na iné typy výdavkov, respektíve na iné fázy rozvoja sociálnych podnikov.

***Zhrnutie:***

*Prijaté úlohy v oblasti legislatívy sú splnené, ostatné úlohy prijaté v tejto oblasti sa plnia priebežne. Pripravený je NP ISE, aktuálne je finalizovaný ďalší NP na poskytovanie nenávratnej investičnej pomoci pre sociálne podniky a zároveň sa finalizuje schéma štátnej pomoci.*

1. **Flexibilita pracovných vzťahov, pracovné podmienky, ochrana práce a kultúra práce**

*V rámci tejto oblasti národnej stratégie zamestnanosti boli prijaté* ***4 strategické úlohy****, pri plnení ktorých vykazujeme nasledujúci stav.*

Dôstojná práca zahŕňa širokú tematiku, do ktorej patrí najmä spravodlivé mzdové ohodnotenie, ochrana pred zdravotnými rizikami pri práci, práva zamestnancov uplatňovať svoje záujmy a zúčastňovať sa na ich uplatňovaní, opatrenia v pracovnej oblasti, ktoré sú ústretové k rodine ako i dostatok pracovných príležitostí. Súčasťou vytvárania dôstojných pracovných podmienok je aj **garancia práva zamestnanca na odmenu za vykonanú prácu vo výške, dostatočnej na to, aby mu zabezpečila dôstojnú životnú úroveň** tak, ako to ustanovuje aj článok 36 Ústavy SR. Vláda SR v súlade so zákonom č. 663/2007 Z. z. o minimálnej mzde v znení neskorších predpisov rozhodla o razantnom zvýšení sumy minimálnej mzdy na rok 2018 a schválila nariadenie vlády Slovenskej republiky č. 278/2017 Z. z., ktorým sa s účinnosťou **od 1.1.2018** ustanovuje minimálna mzda na rok 2018 v sume **480 eur mesačne,** **2,759 eur za odpracovanú hodinu.** Medziročné zvýšenie oproti sume minimálnej mzdy  435 eur, platnej v roku 2017, tak predstavuje až 10,34 %**.**

Vývoj tzv. hrubej a čistej sumy minimálnej mzdy a priemernej mzdy a ich vzájomný pomer od roku 2012 do roku 2017 bol nasledovný:

|  |  |  |  |  |  |  |
| --- | --- | --- | --- | --- | --- | --- |
| Ukazovateľ / Rok | 2012 | 2013 | 2014 | 2015 | 2016 | 2017 |
| *Minimálna mesačná mzda hrubá* | *327,20* | *337,70* | *352,00* | *380,00* | *405,00* | *435,00* |
| **Čistá minimálna mesačná mzda** (ČMMM) | **283,38** | **292,48** | **304,84** | **339,09** | **355,01** | **374,11** |
|  - index rastu čistej minimálnej mzdy v % | 103,22 | 103,21 | 104,23 | 111,24 | 104,69 | 105,38 |
| *Priemerná nominálna mesačná mzda hrubá* | *805,00* | *824,00* | *858,00* | *883,00* | *912,00* | *954,00* |
| **Čistá priemerná mesačná mzda** (ČPMM) | **622,39** | **637,16** | **662,08** | **679,61** | **699,96** | **729,42** |
| *- podiel ČMMM z ČPMM v %* | *45,53* | *45,90* | *46,04* | *49,89* | *50,72* | *51,29* |

Zdroj: ŠÚ SR a prepočet MPSVR SR

Zvýšenie minimálnej mzdy **má vplyv aj na vyjednávanie o mzdách na podnikovej a odvetvovej úrovni, nakoľko vyvoláva tlak aj na rast mzdových taríf dohodnutých v tarifných systémoch** uplatňovaných u zamestnávateľa, ktorými sa diferencuje odmena za prácu podľa jej náročnosti. Prostredníctvom **inštitútu minimálnych mzdových nárokov**, upraveného v § 120 Zákonníka práce, zároveň **so zvýšením sumy** **minimálnej mzdy dochádza aj k nárastu sadzieb minimálnych mzdových nárokov**, ustanovujúcich právny nárok na mzdu v závislosti od náročnosti prác vykonávaných zamestnancom u zamestnávateľa, ktorý nemá odmeňovanie svojich zamestnancov dohodnuté v kolektívnej zmluve. **Všetky nástroje a opatrenia** **vyvážene pokrývajú agendu dôstojnej práce ako v oblasti pracovných podmienok, tak aj v oblasti dôstojného mzdového ohodnotenia vykonávanej práce.**

Situáciu v roku 2017 pozitívne ovplyvnili aj zmeny prijaté s účinnosťou od 1.3.2015 novelou Zákonníka práce, ktorá zaviedla podstatné zmeny v rámci dočasného prideľovania zamestnancov, ktorými sa zvýšila ochrana zamestnancov dočasne pridelených na výkon práce a odstránilo sa nerovnovážne postavenie v porovnaní s kmeňovými zamestnancami. Zmeny zahŕňali:

***Zmeny v oblasti prideľovania dočasného zamestnanca na rizikové práce***

Zamestnanca už nemožno  **dočasne prideliť** **v prípade vykonávania rizikových prác**, ktoré príslušný orgán verejného zdravotníctva  v zmysle zákona č. 355/2007 Z. z. o ochrane, podpore a rozvoji verejného zdravia. zaradil do 4. kategórie alebo ak by ho chcel užívateľský zamestnávateľ prideliť k inému užívateľskému zamestnávateľovi. Za užívateľského zamestnávateľa sa v tejto súvislosti považuje v súlade s § 40 ods. 10 právnická alebo fyzická osoba, ku ktorej zamestnávateľ alebo agentúra dočasného zamestnávania podľa osobitného predpisu dočasne pridelí na výkon práce zamestnanca v pracovnom pomere.

***Zmeny týkajúce sa pracovných ciest dočasne prideleného zamestnanca***

V súlade s prijatou novelou podľa § 57 Zákonníka práce zamestnanca môže počas dočasného pridelenia k užívateľskému zamestnávateľovi vyslať na pracovnú cestu len užívateľský zamestnávateľ. Na účely vyslania na pracovnú cestu podľa prvej vety sa užívateľský zamestnávateľ považuje za zamestnávateľa dočasne prideleného zamestnanca.

***Zmeny v podmienkach dočasného pridelenia***

Od 1.3.2015 možno dočasné pridelenie **dohodnúť len na dobu určitú** s výnimkou dočasného pridelenia dohodnutého na obdobie zastupovania zamestnanca počas materskej alebo rodičovskej dovolenky, dovolenky bezprostredne nadväzujúcej na materskú alebo rodičovskú dovolenku, dočasnej práceneschopnosti alebo dlhodobého uvoľnenia na výkon verejnej funkcie alebo odborovej funkcie.

***Zmeny v časovej dĺžke dočasného pridelenia***

V súčasnosti možno v súlade s § 58 ods. 10 Zákonníka práce dočasné pridelenie dohodnúť najdlhšie na 24 mesiacov. Dočasné pridelenie zamestnanca k tomu istému užívateľskému zamestnávateľovi možno predĺžiť alebo opätovne dohodnúť v rámci 24 mesiacov najviac štyrikrát; to platí aj v prípade dočasného pridelenia zamestnanca iným zamestnávateľom alebo inou agentúrou dočasného zamestnávania k tomu istému užívateľskému zamestnávateľovi.

***Automatický vznik pracovného pomeru***

Ak dočasné pridelenie poruší podmienky o dobe určitej alebo možnosť maximálne štyri krát predĺžiť pracovný pomer tak, ako je uvedené vyššie,***zamestnanec sa v súlade s § 58 ods. 7 Zákonníka* práce automaticky stane zamestnancom užívateľského zamestnávateľa**. Nový zamestnávateľ má povinnosť informovať zamestnanca o tejto zmene **najneskôr do 5 pracovných dní**.

***Zmeny v nerovnakom odmeňovaní a zavedenie spoločnej zodpovednosti užívateľského zamestnávateľa za vyplatenie porovnateľnej mzdy agentúrou dočasného zamestnávania alebo zamestnávateľom***

Zamestnávateľ alebo agentúra dočasného zamestnávania sú v súlade s § 58 ods. 10 Zákonníka práce povinní poskytnúť zamestnancovi rovnako priaznivú mzdu, ako má porovnateľný zamestnanec užívateľského zamestnávateľa. Ak táto povinnosť nie je splnená, užívateľský zamestnávateľ je povinný najneskôr do 15 kalendárnych dní od výplatného termínu rozdiel v mzde zamestnancovi vyplatiť.

Zamestnávateľ alebo agentúra dočasného zamestnávania sú zároveň povinní poskytnúť užívateľskému zamestnávateľovi údaje, ktoré sú potrebné na to, aby mohol skontrolovať, či zamestnávateľ alebo agentúra dočasného zamestnávania dodržiava tieto povinnosti.

***Povinnosť evidencie dočasne pridelených zamestnancov***

Užívateľský zamestnávateľ je povinný v súlade s § 58 ods. 16 Zákonníka práce viesť evidenciu dočasne pridelených zamestnancov, ktorá obsahuje identifikačné údaje zamestnanca, zamestnávateľa alebo agentúry dočasného zamestnávania, ktorí mu zamestnanca dočasne pridelili a dátum vzniku a skončenia dočasného pridelenia.

**Je možné konštatovať, že Medzinárodná organizácia práce, Európska komisia, ani Rada Európy vo všeobecnosti nevyjadrili nespokojnosť s pracovnoprávnou úpravou v Slovenskej republike.**

V záujme presadzovania dôstojných pracovných podmienok boli aj v roku 2017 plnené úlohy vyplývajúce zo Stratégie bezpečnosti a ochrany zdravia pri práci v SR na roky 2016 až 2020 a programu jej realizácie. Plnením týchto úloh boli podporovaní zamestnávatelia, ktorí sú zodpovední za vytváranie dôstojných pracovných podmienok. Rovnako bol tento cieľ realizovaný dozornou a poradenskou činnosťou orgánov štátnej správy v oblasti inšpekcie práce, keď **inšpektoráty práce v roku 2017 vykonali 57 397 dozorných výkonov v 27 701 subjektoch, odhalili 47 261 porušení predpisov** a v záujme zlepšenia stavu ich nariadili odstrániť. Okrem toho zamestnávateľom a zamestnancom **3 847 krát poskytli bezplatné odborné poradenstvo**. Kontrolné orgány nelegálnej práce a nelegálneho zamestnávania, ktorými sú inšpektoráty práce, Ústredie PSVR a úrady PSVR v roku 2017 na pracoviskách zamestnávateľov a podnikajúcich fyzických osôb intenzívne odhaľovali porušovanie zákazu nelegálneho zamestnávania. Vykonali **20 945 kontrol a u 1 226 zamestnávateľov odhalili 3 384 nelegálne zamestnávaných fyzických osôb**.

Zlepšili sa podmienky na zosúladenie rodinného a pracovného života. **Zákon č. 40/2017 Z. z**., ktorým sa **novelizoval zákon** č. 448/2008 Z. z. **o sociálnych službách** a o zmene a doplnení zákona č. 455/1991 Zb. o živnostenskom podnikaní (živnostenský zákon) v znení neskorších predpisov v znení neskorších predpisov, ktorý nadobudol **účinnosť dňa 1.3.2017 vymedzil zameranie sociálnych služieb na podporu zosúlaďovania rodinného života a pracovného života**. Služba na podporu zosúlaďovania rodinného života a pracovného života sa poskytuje **terénnou formou** (opatrovateľ detí poskytujúci starostlivosť o dieťa v domácom prostredí dieťaťa) alebo **ambulantnou formou sociálnej služby** (opatrovateľ detí poskytujúci starostlivosť o deti vo svojom domácom prostredí, v účelovo vyčlenenom priestore zamestnávateľa rodiča alebo v zariadení starostlivosti o deti). Služba sa poskytuje **rodičom detí do troch rokov veku dieťaťa, resp. do šiestich rokov veku, ak je dieťaťom s nepriaznivým zdravotným stavom**. Zákon taktiež upravuje, že oprávnenie poskytovať sociálnu službu vzniká odo dňa zápisu do registra poskytovateľov sociálnych služieb. Účelom konania o zápis do registra poskytovateľov sociálnych služieb, vedeného príslušným vyšším územným celkom, je v konečnom dôsledku zabezpečenie ochrany prijímateľa sociálnej služby, načo slúži aj skúmanie a preukazovanie priestorových, hygienických, personálnych, materiálnych i finančných podmienok na poskytovanie sociálnej služby. Prechodné ustanovenia zákona **umožňujú existujúcim zariadeniam poskytujúcim starostlivosť o deti do troch rokov veku požiadať o zápis do registra poskytovateľov sociálnej služby na príslušnom vyššom územnom celku do 30.6.2018**. Rozvoj služby na podporu zosúlaďovania rodinného a pracovného života môže podporiť aj vyčlenenie finančných prostriedkov z OP ĽZ na realizáciu vzdelávacích aktivít pre opatrovateľov detí, za účelom získania potrebnej kvalifikácie na výkon tejto činnosti. V rámci Integrovaného regionálneho OP 2014 - 2020 sa plánuje vyhlásenie výzvy zameranej na budovanie a zvyšovanie kapacít v zariadeniach starostlivosti o deti do troch rokov veku.

***Zhrnutie:***

*Priebežne bola posilňovaná pracovnoprávna ochrana zamestnanca, pozitívne sa prejavili dopady spresneného právneho rámca pre pôsobenie agentúr dočasného zamestnávania, zlepšili sa podmienky pre zosúladenie rodinného a pracovného života novelizáciou zákona o sociálnych službách od marca 2017 a plnili sa opatrenia na potieranie nelegálnej práce.*

1. **Účinné riešenie dlhodobej nezamestnanosti**

*V rámci tejto oblasti národnej stratégie zamestnanosti bolo prijatých* ***15 strategických úloh****, pri plnení ktorých vykazujeme nasledujúci stav.*

V rámci cieľových indikátorov Európa 2020 **si Slovensko stanovilo okrem iného aj cieľ znížiť mieru** **dlhodobej nezamestnanosti (trvajúcej viac ako 12 mesiacov) do roku 2020 pod 3 %**. V roku 2013 (v čase prípravy národnej stratégie zamestnanosti) miera dlhodobej nezamestnanosti na Slovensku dosiahla 10 %. Tento stav sa postupne zlepšoval. Hoci problém s úrovňou dlhodobej miery nezamestnanosti naďalej pretrváva, SR prijala niekoľko aktívnych a pasívnych opatrení na riešenie nezamestnanosti konkrétnych zraniteľných skupín, vrátane Akčného plánu na posilnenie integrácie dlhodobo nezamestnaných na trh práce v SR. Tieto opatrenia mali pozitívny vplyv na postupné znižovanie úrovne miery dlhodobej nezamestnanosti (vyjadrenej ako podiel nezamestnaných nad 12 mesiacov na celkovom počte ekonomicky aktívnych obyvateľov). **Kým v roku 2013** **podľa údajov ŠÚ SR VZPS** bola **miera dlhodobej nezamestnanosti** v SR na úrovni **9,4 %,** **do roku 2017 sa jej priemerná úroveň znížila na 4,8 %.** Na základe očakávaného vývoja na trhu práce do roku 2020 **by sa mohla miera dlhodobej nezamestnanosti priblížiť stanovenemu cieľu pod 3 %.** Čo sa týka krajín EÚ, vrátane SR, naďalej pokračuje oživovanie trhu práce, ktoré prispelo k zníženiu dlhodobej nezamestnanosti vo viacerých členských štátoch EÚ.Nie všetky však z tohto zlepšenia mali rovnaký prospech. Dlhodobá miera nezamestnanosti bola v roku 2016 vyššia než v období pred krízou (2008) v takmer všetkých členských štátoch EÚ s výnimkou niekoľkých prípadov (napr. vo Švédsku, v Českej republike, Nemecku, na Malte a v Maďarsku). **V priebehu posledných troch rokov vo väčšine členských štátov došlo k výraznému zlepšeniu,** pričom krajiny ako Chorvátsko, Írsko, Portugalsko, **Slovensko** a Španielsko **zaznamenali pokles o 3 p.b. alebo viac**. Niektoré krajiny s pomerne vysokou mierou dlhodobej nezamestnanosti (t. j. nad priemerom EÚ) nezaznamenali žiadne výrazné zlepšenie, či dokonca v nich došlo v tomto období k zhoršeniu (Belgicko, Francúzsko, Cyprus a Taliansko). **V desiatich členských štátoch EÚ DN predstavujú viac ako 50 %-ný podiel na celkovej nezamestnanosti**, pričom v Grécku je to až 72 % a na Slovensku 60 % (Zdroj: Spoločná správa Komisie a Rady o zamestnanosti pre rok 2018).

Kým stav UoZ **podľa údajov Ústredia PSVR** dosiahol v decembri 2016 počet 276 131 UoZ, v decembri 2017 klesol na 195 583 osôb, čo predstavuje **pokles o 80 548 osôb**. **Z hľadiska štruktúry UoZ ku koncu decembra 2017 bolo v evidencii  165 869 znevýhodnených UoZ**, z toho **9 230** bolo občanov mladších ako 26 rokov, **87 850 DN**, 56 257 občanov starších ako 50 rokov veku a 65 322 UoZ s nižším vzdelaním ako stredné odborné vzdelanie. Z celkového počtu DN 87 850 osôb bolo 22 878 osôb evidovaných viac ako 12 až 24 mesiacov, 21 031 osôb evidovaných viac ako 24 až 48 mesiacov a 42 892 osôb evidovaných nad 48 mesiacov. Z hľadiska regiónov najvyšší počet DN bol v Prešovskom kraji spolu 24 423 UoZ, z toho najviac v okresoch Prešov 3 778 UoZ a Kežmarok 3 399 UoZ. Druhé najvyššie zastúpenie DN bolo v Košickom kraji, a to 23 746 UoZ, z toho najviac v okrese Trebišov 4 940 UoZ a v okrese Košice - okolie 4 204 UoZ.

**Kým k 31.12.2016 bolo celkovo evidovaných 137 309 DN**, čo bol 49,73 % podiel z počtu 276 131 evidovaných UoZ, k 31.12.2017 sa tento **počet znížil na 87 850 DN**, čo bol 44,92 % podiel z počtu 195 583 evidovaných UoZ. Ide tak o **medziročné zníženie podielu DN na celkovom počte evidovaných UoZ až o 4,81 %**.

*Riešenia rozhodujúceho charakteru:*

Kľúčovým nástrojom na znižovanie DN sa v roku 2017 stalo plnenie **Akčného plánu na posilnenie integrácie dlhodobo nezamestnaných na trh práce v Slovenskej republike (**APDN), ktorý bol schválený na zasadnutí Monitorovacieho výboru pre OP ĽZ dňa 25.11.2016 za prítomnosti zástupcov EK. APDN sa realizuje v súlade s Odporúčaním  Rady EÚ z 15.2.2016 týkajúcim sa integrácie dlhodobo nezamestnaných na trh práce.

(Referencie: <http://www.employment.gov.sk/files/slovensky/apdn_06122016_sk_final.pdf>).

Základné smerovanie opatrení zahrnutých v APDN reaguje najmä na stratégiu zmien obsiahnutú v národnej stratégii zamestnanosti a na Národný program reforiem SR. APDN obsahuje najmä:

 **a) reformy v oblasti legislatívy**, ktorými sú

* nový rámec pre nový spôsob implementácie sociálnej politiky a politiky zamestnanosti (príprava návrhu zákona o sociálnej ekonomike – úloha je splnená, Národná rada SR schválila vládny návrh zákona o sociálnej ekonomike a sociálnych podnikoch a o zmene a doplnení niektorých zákonov dňa 13.3.2018 s účinnosťou od 1.5.2018 (zákon č. 112/2018 Z. z.);
* **zavedenie účinného inštitútu osobného bankrotu** (mechanizmus oddĺženia fyzických osôb) tak, aby sa zvýšila jeho reálna uplatniteľnosť s cieľom eliminovať dlhovú pascu  (novela zákona o konkurze a reštrukturalizácii vrátane návrhu novely zákona o poskytovaní právnej pomoci osobám v materiálnej núdzi **– úloha je splnená**, **zákon č. 377/2016 Z. z**., účinnosť 1.3.2017); podľa nových pravidiel sa stal osobný bankrot dostupnejší a za rok nových pravidiel bolo podaných cez 11 tis. žiadostí o konkurz a 270 žiadostí o splátkový kalendár; nárok na konkurz bol priznaný vo viac ako 9 500 prípadoch, na splátkový kalendár 167 osobám; konkurz bol vyhlásený v 4 330 prípadoch a splátkový kalendár v 68 prípadoch; pred zmenou pravidiel bol za celý rok 2016 podaných 497 návrhov a schválených 141 osobných bankrotov;
* **zabezpečenie  regulácie podmienok, za ktorých môže UoZ vykonávať zárobkovú činnosť**, podporí sa vyššia motivácie UoZ prijať a udržať si  zamestnanie sprostredkované úradom PSVR (novela zákona o službách zamestnanosti – **úloha je splnená, zákon č. 81/2017 Z. z.** s účinnosťou od 1.5.2017 reguluje zárobkovú činnosť UoZ popri jeho evidencií na úrade PSVR v úhrne na 40 dní v roku, podmienky nezaradenia do evidencie UoZ po opakovanom skončení zamestnania sprostredkovanom úradom PSVR atď.) a vytvoria sa podmienky na **zvýšenie motivácie poberateľov pomoci v hmotnej núdzi** (HN) nájsť a udržať si zamestnanie prostredníctvom zvýšenia pomernej časti príjmu, ktorá sa nebude zohľadňovať na účely pomoci  v HN (novela zákona o pomoci v hmotnej núdzi – **úloha je splnená, zákon č. 81/2017** Z. z., od 1.5.2017 sa zvyšujú motivácie najmä DN posilnením podpory súbehu dávky v HN pri prechode poberateľa alebo spoluposudzovaného člena domácnosti do zamestnania, vďaka započítavaniu menšej časti posudzovaného pracovného príjmu na výpočet tejto dávky sa disponibilný príjem domácnosti rodičov s dvomi deťmi zvýši zhruba o 20 %, ak si jeden z rodičov nájde prácu s príjmom vo výške minimálnej mzdy;

**b) projektové  riešenia - iniciatívy**, ktorými sa podporuje

* intenzívny **individuálny prístup** na zvýšenie zamestnanosti a uplatniteľnosti DN UoZ na trh práce (vykonávanie profilácie UoZ, uzatváranie dohôd o pracovnej integrácii),
* **odborné poradenské aktivity** za účelom podpory pracovného uplatnenia DN UoZ (zintenzívnenie poskytovania cieleného individualizovaného odborného poradenstva pre ťažko umiestniteľných  DN UoZ),
* príležitosť pre DN vrátiť sa na trh práce (podpora aktívnych UoZ, ktorí si nájdu zamestnanie,  zapracovanie u zamestnávateľa za účelom získania a obnovy pracovných návykov),
* zapájanie neštátnych služieb zamestnanosti do zníženia nezamestnanosti DN (umiestňovanie DN prostredníctvom ADZ, podpora a individualizácia služieb pre DN prostredníctvom APZ),
* sociálne poradenstvo pre DN (prostredníctvom terénnej sociálnej práce),
* vykonávanie činnosti **jednotného kontaktného miesta pre DN** v súlade s odporúčaním rady.

V roku 2017 začala aj úspešná realizácia NP zameraných na poskytovanie individualizovaných služieb. V rámci aktivity č. 6 NP „**Cesta na trh práce**“ boli individualizované služby poskytnuté 2 589 UoZ, z čoho 88,64 % bolo DN (2 295 UoZ). Čerpanie prostriedkov v tejto aktivite za rok 2017 bolo vo výške 50 565 eur. **Cieľovou skupinou sú všetci UoZ evidovaní v evidencii UoZ s trvalým pobytom na území 12-ich najmenej rozvinutých okresov SR**, a preto boli v rámci projektu posilnené personálne kapacity 11 vybraných úradov PSVR s územnou pôsobnosťou v rámci najmenej rozvinutých okresov o **53 odborných poradcov s cieľom zabezpečiť poskytovanie individualizovaných poradenských služieb** špeciálne pre túto cieľovú skupinu UoZ. Poradenský proces je zameraný na rozvoj zamestnateľnosti UoZ (zvyšovanie motivácie, stanovenie kariérového cieľa, komunikácia so zamestnávateľom, techniky hľadania práce a pod.) a jeho trvanie pre jedného UoZ je v rozsahu 35 hodín.

V rámci opatrenia č. 1 NP „**Reštart pre mladých UoZ**“ boli individualizované služby poskytnuté 5 970 mladým UoZ. Cieľovou skupinou sú mladí UoZ vo veku do 29 rokov (s podmienkou NEET), vedení v evidencii UoZ úradov PSVR s územnou pôsobnosťou v rámci menej rozvinutých okresov SR, a preto boli v rámci projektu posilnené personálne kapacity príslušných 43 úradov PSVR o **60 odborných poradcov s cieľom zabezpečiť poskytovanie individualizovaných poradenských služieb** špeciálne pre túto cieľovú skupinu UoZ. Poradenský proces je zameraný na rozvoj zručností pre riadenie vlastnej kariéry s osobitným dôrazom na plánovanie a jeho trvanie pre jedného mladého UoZ je v rozsahu 30 hodín.

Ďalšia individualizovaná poradenská podpora pre UoZ bola realizovaná v rámci poskytovania **odborných poradenských služieb** (OPS). Tieto využívaním moderných metód kariérového poradenstva posilňujú motiváciu, ovplyvňujú postoje a rozvíjajú zručnosti pre riadenie vlastnej kariéry UoZ. V roku 2017 poskytovalo OPS 172 interných odborných poradcov (stav k 31.12.2017). Celkovo boli OPS v roku 2017 poskytnuté **66 337 klientom**, z toho bolo 66 322 UoZ a 15 ZoZ. Výrazne sú OPS poskytované **najmä ZUoZ**, ktorí 12 po sebe nasledujúcich kalendárnych mesiacov pred zaradením do evidencie UoZ nemali pravidelne platené zamestnanie (41 791 - 63 % zo všetkých UoZ zaradených na OPS), za nimi nasledujú DN (25 154 - 37,92 %) a občania s nižším, ako stredným vzdelaním (12 516 - 18,87 %). V roku 2017 bolo klientom poskytnutých celkovo **242 002 OPS**. Celkovo došlo k zintenzívneniu a lepšej individualizácii poskytovaných služieb, ktorá viedla k výraznému nárastu úspešnosti OPS pri umiestňovaní UoZ na trh práce.

Od februára 2017 sa začal realizovať interný **motivačný projekt „Zvýšenou aktivitou k zamestnaniu“** (ZAZ). Aktivity ZAZ sú **realizované vlastnými personálnymi kapacitami úradov PSVR**. S DN je uzatváraná Dohoda o pracovnej integrácii, ktorá obsahuje **postup krokov vedúcich k pracovnej integrácii DN.** V čase začiatku realizácie projektu DN predstavovali 49,23 % podiel na celkovom počte evidovaných UoZ. Do realizácie projektu prostredníctvom podpísania **Dohody o pracovnej integrácii** sa zapojilo k 31.12.2017 celkom **42 231 DN**, z toho bolo 5 493 mladých DN do 29 rokov a 23 530 starších DN nad 50 rokov, 13 338 ostatných DN. Na trhu práce z nich bolo k 31.12.2017 doteraz umiestnených 8 784 DN, čo je 20,74 % z počtu, ktorí podpísali dohodu o pracovnej integrácii. V rámci projektu sa okrem ponuky zamestnania vykonávajú aj individuálne stretnutia, cieľom ktorých je zistiť dôvody, pre ktoré sa DN nedarí uplatniť na trhu práce, aké majú prekážky, čo im môže pomôcť ich odstrániť a pod. DN sa poskytujú individuálne a skupinové **informačno-poradenské služby** (IPS) v celkovom počte **189 813** IPS k 31.12.2017. IPS boli poskytované v oblasti výberu zamestnania, zmeny zamestnania, adaptácie zamestnanca, možnostiach zamestnania v SR, v zahraničí, o spôsobe sa uchádzania o prácu, možnostiach a podmienkach účasti na nástrojoch AOTP. DN aktívne využívajú ISTP tak, aby im boli automaticky zasielané pracovné ponuky a odporúčané zamestnania, na ktoré majú DN najvhodnejšie predpoklady na umiestnenie, **DN sú informovaní o vytvorení životopisu vo formáte Europass a aktivácii agenta - elektronického vyhľadávača** vhodných voľných pracovných miest. Ďalej budú pre DN realizované skupinové tréningy zamerané na prípravu na vstup na trh práce. V prípade, ak sa počas doby 4 mesiacov účasti v projekte ZAZ nepodarí umiestniť DN na trh práce, resp. na niektorý z nástrojov AOTP, DN budú „postúpení“ k odbornému poradcovi, ktorý v rámci poradenských intervencií posúdi a rozdelí DN do nasledovných skupín: DN **umiestniteľní na trhu práce po poradenskej intervencii** (nemajú alebo majú neadekvátnu predstavu o svojom uplatnení sa na trhu práce alebo ktorí z objektívnych dôvodov potrebujú zmeniť svoje pracovné zameranie a potrebujú k tomu poradenskú podporu formou bilancie kompetencií – prostredníctvom externých dodávateľov/cez prvú aktivitu NP PIP), DN **ťažko umiestniteľní na trhu práce** (majú výrazné problémy uplatniť sa na trhu práce a potrebujú intenzívnu individualizovanú odbornú poradenskú pomoc – poskytovanú internými poradcami úradu PSVR – cez druhú aktivitu NP PIP) a DN **aktuálne neumiestniteľní na trhu práce** (majú vážne rodinné, finančné, rôzne psychické, psychosomatické alebo zdravotné problémy, prípadne rôzne druhy závislostí a ktorí potrebujú špecializovaný prístup najmä v sociálnej oblasti). Budú zaraďovaní do resocializačných programov, programov zameraných na posilnenie finančnej gramotnosti, dobrovoľníckych činností, zapájania sa do spoločnosti s pomocou MVO, podporovaného začleňovania sa (sociálne podniky) a pod.

Nové riešenie na podporu zamestnávania DN UoZ predstavuje NP „**Umiestňovanie dlhodobo nezamestnaných občanov na trhu práce s využitím neštátnych služieb zamestnanosti“.** Tento NP sa realizuje od marca 2017 a jeho cieľom je zlepšenie postavenia DN UoZ na trhu práce, zvýšenie zamestnateľnosti a zamestnanosti, obnova pracovných návykov a aktívna pomoc pri ich umiestnení na trhu práce, prostredníctvom agentúr dočasného zamestnávania (ADZ). Cieľovou skupinou sú občania vedení v evidencii UoZ najmenej 24 po sebe nasledujúcich mesiacov. Za umiestnenie DN UoZ na trh práce sa považuje, ak ADZ príjme DN UoZ z oprávnenej cieľovej skupiny do pracovného pomeru, ktorý je dohodnutý v rozsahu ustanoveného týždenného pracovného času, pričom pracovná zmluva pokrýva celé obdobie daného kalendárneho mesiaca a v období od druhého do šiesteho, resp. deviateho kalendárneho mesiaca od vzniku pracovného pomeru, pridelí dočasného agentúrneho zamestnanca najmenej k jednému užívateľskému zamestnávateľovi. Ak bude dočasný agentúrny zamestnanec prideľovaný k užívateľskému zamestnávateľovi aj v období 7. až 9. mesiaca od vzniku pracovného pomeru s ADZ, úrad PSVR po preukázaní tejto skutočnosti vyplatí ADZ jednorazový príspevok. Príspevok je paušálny, vypláca sa za umiestnenie DN UoZ na trhu práce a je určený na refundáciu časti nevyhnutných výdavkov ADZ, spojených s umiestnením DN UoZ na trhu práce. Maximálna dĺžka poskytovania príspevku je 9 kalendárnych mesiacov. Od marca roku 2017 sa prostredníctvom tohto NP umiestnilo na trhu práce **43 DN UoZ** a celkové finančné príspevky boli poskytnuté vo výške 47 412 eur. Výsledky NP tak **výrazne zaostávajú za očakávaniami vzťahujúcimi sa na rozvoj spolupráce s neštátnymi službami zamestnanosti pri riešení dlhodobej nezamestnanosti**.

*Riešenia sekundárneho charakteru:*

Na zabezpečenie znižovania dlhodobej nezamestnanosti sa využíva **odvodová úľava**, ktorá spočíva v odpustení zdravotných aj sociálnych odvodov s výnimkou úrazového poistenia a garančného poistenia. Uvedené však znamená, že predmetné osoby nie sú nemocensky, dôchodkovo poistené a poistené v nezamestnanosti. Rozšírenie odvodovej úľavy sa uplatňuje aj pri zamestnávaní osôb z najmenej rozvinutých okresov (od 15.12.2015).

|  |  |  |  |  |  |  |
| --- | --- | --- | --- | --- | --- | --- |
|  | k 31.12.2013 | k 31.12.2014 | k 31.12.2015 | k 31.12.2016 | k 31.12.2017 | k 31.3.2018 |
| Počet zamestnávateľov | 501 | 2 349 | 1 644 | 1 314 | 1 172 | 991 |
| Počet zamestnaných DN | 668 | 2 767 | 2 130 | 1 830 | 1 634 | 1 374z toho 227 z NRO |

(Zdroj: Sociálna poisťovňa)

V nadväznosti na pozitívne skúsenosti s poskytovaním osobitného príspevku v rámci systému pomoci v HN od 1.5.2017 (do 1.5.2017 to bolo 25%) nadobudla účinnosť novela zákona o pomoci v HN, ktorej cieľom je ešte výraznejšie podporiť motiváciu k prijatiu a udržaniu si aj nízko plateného zamestnania u DN alebo dlhodobo neaktívnych členov domácnosti tým, že za príjem na účely posudzovania poskytovania pomoci v HN sa nebude považovať **50 % z príjmu člena domácnosti**, ktorému sa poskytuje osobitný príspevok z jeho pracovného pomeru alebo obdobného pracovného vzťahu. Tým dochádza k zvýšeniu počtu DN a neaktívnych osôb v produktívnom veku, ktorých sa po nastúpení do pracovného pomeru alebo obdobného pracovného vzťahu po dlhodobej neaktivite bude týkať súbeh poskytovania osobitného príspevku s poskytovanou pomocou v hmotnej núdzi a mzdou. **Pozitívne sú ovplyvnené všetky domácnosti v systéme pomoci v HN, v ktorých je aspoň jeden člen, ktorému sa poskytuje osobitný príspevok**. Ide tak o jednotlivcov, dvojice bez detí ako aj rodiny s deťmi. Týka sa to tých domácnosti, ktoré napriek tomu, že aspoň jeden z jej členov sa zamestná zostávajú v systéme pomoci v HN, t.j. najmä rodín s deťmi. Ide o pozitívny vplyv na príjmovú situáciu týchto rodín, ako aj zníženie rizika chudoby. Dochádza k zvýšeniu príjmu domácnosti v dôsledku nižšieho započítavania príjmu z pracovného pomeru u člena domácnosti, ktorí je príjemcom osobitného príspevku. **Na základe administratívnych údajov boli zaznamenané zmeny vo zvýšení počtu osôb, resp. členov domácnosti, ktorým sa poskytuje osobitný príspevok** a taktiež **zvýšenie počtu osôb, ktorým sa poskytuje aktivačný príspevok z dôvodu vykonávania zárobkovej činnosti na úrovni minimálnej mzdy**. Na základe najaktuálnejších údajov (december 2017) bolo v systéme pomoci v HN evidovaných 9 419 osôb, ktorým sa poskytol osobitný príspevok (OsP). **Oproti mesiacu máj 2017 (stav pred účinnosťou zákona) išlo o zvýšenie o 30%**. V prípade sledovania prírastku pri osobitnom príspevku bolo zaznamenané zvýšenie priemerného mesačného prírastku (jún – december 2017 = 1288 priemerný mesačný počet OsP) o 55,8% oproti obdobiu pred účinnosťou legislatívnej zmeny (január – máj 2017 = 827 priemerný mesačný počet OsP). **Zavedenie poskytovania osobitného príspevku možno hodnotiť jednoznačne pozitívne**. Kladne hodnotíme predovšetkým prepojenie základného nástroja sociálnej ochrany, ktorý je prioritne zameraný na ústavnú garanciu zabezpečenia základných životných podmienok s nástrojmi politiky zamestnanosti. V súlade s Programovým vyhlásením vlády SR na roky 2016-2020, ako aj Národným programom reforiem 2018 je **v súčasnosti je v legislatívnom procese ďalší návrh, ktorým sa upravuje zákon o pomoci v hmotnej núdzi**. Navrhuje sa zvýšenie a úprava sociálnych transferov aj vo vzťahu k zvýšeniu motivácie zamestnať sa a udržať si zamestnanie. Predpokladaná účinnosť navrhovaného zákona sa očakáva 1.1.2019.

**NP Terénna sociálna práca v obciach** I. a **NP Podpora vybraných sociálnych služieb krízovej intervencie na komunitnej úrovni** sú podporené v rámci OP ĽZ, Prioritná os 4 Sociálne začlenenie, implementované v období 4 rokov (10/2015-09/2019 - 48 mesiacov), vo všetkých krajoch SR, vrátane BSK. Prispievajú najmä k podpore integrácie do spoločnosti skupín sociálne vylúčených alebo ohrozených sociálnym vylúčením ale aj k zvyšovaniu účasti na trhu práce. Pre informáciu by sme chceli však uviesť, že dňa 9.10.2017 vyhlásilo MPSVR SR uzavretú výzvu na predkladanie DOP zameraných na zvýšenie účasti najviac znevýhodnených a ohrozených osôb v spoločnosti, vrátane trhu práce (špecifický cieľ 4.1.1), v celkovej alokácii 15 mil. eur s názvom „Zefektívnenie súčasných a zavedenie nových nástrojov za účelom zvýšenia aktivity ľudí ohrozených chudobou a sociálnym vylúčením“. Účelom výzvy bolo poskytnúť priestor na identifikáciu a pilotné odskúšanie inovatívnych nástrojov s cieľom zvýšenia miery sociálneho začlenenia ľudí ohrozených chudobou a sociálnym vylúčením za ich aktívnej účasti.

Úrad splnomocnenca vlády SR pre rómske komunity (USVRK) participuje na plnení cieľov národnej stratégie zamestnanosti. Spoločne s Ústredím PSVR vyjadrili záujem o spoluprácu podpísaním „**Memoranda o porozumení a spolupráci v oblasti zvyšovania zamestnateľnosti a zamestnanosti obyvateľov marginalizovaných rómskych komunít**“. Jednou z foriem ich vzájomnej spolupráce je mobilizácia zapojenia jednotlivých cieľových skupín obyvateľstva z prostredia marginalizovaných rómskych komunít do rôznych národných projektov s osobitným zreteľom na projekty financované z Prioritnej osi 2 OP ĽZ **Iniciatíva na podporu zamestnanosti mladých ľudí**. Memorandum je zverejnené v Centrálnom registri zmlúv (číslo: USVKR\_ZM\_USVRK-KUS-2017\_000484-004\_2017). Na základe uvedeného Ústredie PSVR v spolupráci s USVRK usporiadal pre  zamestnancov regionálnych kancelárií USVRK seminár v oblasti zamestnávania mládeže do 29 rokov prostredníctvom pilotných projektov – NP RE-PAS +, NP KOM-PAS + a NP Reštart. Začatie spolupráce s  ústredím práce sa odrazilo na usporiadaní školení pre zamestnancov USVRK. Školenie sa uskutočnilo v dňoch 28. - 29.6.2017 s  riadiacimi pracovníkmi Ústredia PSVR. Školenie bolo zamerané na oboznámenie zamestnancov USVRK s aktivitami Ústredia PSVR, spoluprácu v teréne a  používané nástroje pri práci s klientmi. Ide hlavne o aktívne politiky trhu práce, ISTP (informačný systém trhu práce), ISCP (štatistika miezd) a rozbehnuté a  plánované NP.

V súvislosti s realizáciou dočasných vyrovnávacích opatrení USVRK začal realizovať **NP „Terénna sociálna práca a terénna práca v obciach s prítomnosťou marginalizovaných komunít I.“** a NP „**Komunitné centrá v mestách a obciach s  prítomnosťou marginalizovaných rómskych komunít**“ – 1. fáza. V prvom štvrťroku 2017 boli zverejnené oznámenia na predkladanie žiadostí o zapojenie sa do NP pre oprávnených užívateľov na vstup do národného projektu a v júni 2017 sa začali realizovať prvé výberové konania na obsadzovanie pracovných pozícií uvedených NP. NP sa realizujú v 150 obciach SR identifikovaných v indexe segregácie, resp. podrozvinutosti na základe odsúhlasenej metodológie v súlade s prílohou č. 8 OP ĽZ. V týchto obciach sa nachádzajú najmenej rozvinuté a sociálnou exklúziou postihnuté alebo ohrozené a segregované marginalizované rómske komunity. Zoznam 150 obcí je zložený zo všetkých samosprávnych krajov, okrem BSK. NP „Terénna sociálna práca a terénna práca v obciach s prítomnosťou marginalizovaných rómskych komunít“ je zameraný na  komplexnú podporu integrácie marginalizovaných rómskych komunít do  spoločnosti, najmä zlepšenie ich zamestnateľnosti a zamestnanosti. Cieľom je poskytovanie čo najkvalitnejších a  najefektívnejších služieb klientom a následne profesionalizácia sociálnej práce v marginalizovaných rómskych komunitách. Terénna sociálna práca poskytuje asistenciu ľuďom, ktorým chýbajú základné zručnosti a funkčná gramotnosť. Preto je terénna sociálna práca nevyhnutná pre integráciu obyvateľov marginalizovaných rómskych komunít do spoločnosti. NP Terénna sociálna práca a terénna práca definuje základnú intervenciu terénnych sociálnych služieb pre sociálne vylúčených obyvateľov marginalizovaných rómskych komunít, ktorej realizácia je nevyhnutná pre úspešnosť akýchkoľvek ďalších intervencií zameraných na  rozvoj marginalizovaných rómskych komunít. Ďaľším cieľom projektu je aj samotná podpora dostupnosti terénnej sociálnej práce a terénnej práce. Do NP je aktuálne zapojených 142 obcí SR. Vo zvyšných obciach prebiehajú procesy zazmluvňovania a výberu zamestnancov. Zamestnaných je 209 terénnych sociálnych a 258 terénnych pracovníkov. Od mesiaca jún 2017 až december 2017 sa prostredníctvom výkonu terénnych sociálnych pracovníkov a terénnych pracovníkov poskytlo 119 739 intervencií pre 57 978 klientov.

NP „**Komunitné centrá v mestách a obciach s prítomnosťou marginalizovaných rómskych komunít“ – 1. Fáza** sa zameriava na prevádzku komunitných centier a rozvoj komunitnej práce zameranej na podporu sociálnej inklúzie a pozitívnych zmien v obciach s prítomnosťou marginalizovaných rómskych komunít. Tento projekt poskytuje podporu pri prevádzke komunitných centier, v ktorých sa realizuje komunitná práca, komunitné plánovanie a nízkoprahové služby zamerané na podporu znižovania chudoby a miery sociálneho vylúčenia obyvateľov marginalizovaných rómskych komunít, prostredníctvom aktivácie komunity pri riešení ich problémov, podporu neformálneho vzdelávania detí, mládeže a  dospelých s cieľom zlepšiť ich úspešnosť vo vzdelávacom systéme alebo umiestniteľnosť na trhu práce a na riešenie problémov v spolužití medzi marginalizovanými obyvateľmi a väčšinovou spoločnosťou v obciach. Do NP je aktuálne zapojených 55 prevádzkovateľov (z toho 11 mimovládnych organizácií a 44 obcí) a 42 je vo výkone. V ostatných prebiehajú procesy zazmluvňovania a výberu zamestnancov. Celkovo bolo vytvorených v rámci komunitných centier 126 pracovných pozícií. Počet klientov, ktorí sa zúčastňujú aktivít realizovaných v komunitných centrách je 3 828.

***Zhrnutie:***

*Pozitívnym vplyvom prijatých opatrení bolo dosiahnuté výrazné medziročné zníženie podielu DN na celkovom počte evidovaných UoZ až o 4,81 %, ako aj* ***výrazné medziročné zníženie počtu DN*** *z počtu 137 309 DN k decembru 2016* ***na počet 87 850 DN k decembru 2017*** *(zníženie cca o 50 tis. DN podľa Ústredia PSVR). Výrazný pokrok nastal aj v priblížení sa miery dlhodobej nezamestnanosti k stanovenemu cieľu pod 3 %, ktorý si SR stanovila v rámci cieľových indikátorov Európa 2020. Kým v roku 2013 v čase prípravy národnej stratégie zamestnanosti bola miera dlhodobej nezamestnanosti v SR na úrovni 9,4 %, do roku 2017 sa jej priemerná úroveň znížila na 4,8 % (podľa VZPS). Účasť neštátnych služieb zamestnanosti, resp. ich spolupráca s inštitúciami verejných služieb zamestnanosti na riešení dlhodobej nezamestnanosti v SR, výrazne zaostáva za očakávaniami a prijatou stratégiou zmien.*

1. **Kapacity, sieťovanie a rozvoj verejných služieb zamestnanosti**

*V rámci tejto oblasti národnej stratégie zamestnanosti bolo prijatých* ***8 strategických úloh****, pri plnení ktorých vykazujeme nasledujúci stav.*

**Plnenie úloh v roku 2017 nadväzovalo na pozitívne výsledky dosiahnuté v roku 2015 a 2016** (vykonanie vnútornej realokácie zamestnancov úradov PSVR a zjednotenie ich organizačnej štruktúry s cieľom prehodnotiť systém inštitúcií služieb zamestnanosti a efektivitu ich riadenia tak, aby výsledkom bola vyššia flexibilita a kapacita poskytovaných personalizovaných služieb zamestnanosti).

Skvalitňovanie služieb zamestnanosti pokračovalo **školením zamestnancov na úradoch PSVR**. Na základe vyhodnocovania efektívnosti činností úradov PSVR **pokračujú presuny zamestnancov na frekventovanejšie a náročnejšie činnosti**. Reforma služieb zamestnanosti je vykonávaná aj na podporu zavedenia viacerých foriem podpory integrácie DN na trhu práce, najmä individualizované poradenstvo vrátane profilácie UoZ.

Revízie výdavkov na politiky trhu práce identifikovali priestor na zlepšenie prevádzkovej efektívnosti úradov PSVR a možnosti realokácie zdrojov na AOTP a prevádzku.

V priebehu roka 2017 sa zaviedla profilácia na základe individuálneho posúdenia UoZ. Výsledok profilácie je relevantný pre odporúčanie a poskytovanie adekvátnych služieb zamestnanosti a prideľovanie aktivačných opatrení.

Od septembra 2017 sa začala vykonávať aktívna podpora pre ťažko umiestniteľných DN UoZ prostredníctvom individualizovaných poradenských aktivít zameraných najmä na zhodnotenie celkového potenciálu UoZ z hľadiska uplatniteľnosti na trhu práce. Posilnili sa kapacity odborných poradcov a na zabezpečenie realizácie týchto aktivít sa bude podieľať 129 novoprijatých odborných poradcov v maximálnom rozsahu 45 hodín/15 stretnutí pre jedného DN UoZ. V priebehu roka 2017 bolo na úrady PSVR v NRO prijatých 53 odborných poradcov pre poskytovanie individualizovaných služieb UoZ.

Aktívne sa plnia úlohy verejných služieb zamestnanosti zamerané najmä na:

* modernizáciu služieb smerujúca **k bezpapierovej komunikácii s klientom** a eliminácii bariér spojených so vzdialenosťou UoZ a potenciálneho zamestnávateľa;
* efektívnejšie poskytovanie služieb klientom na základe **sledovania vývoja a analýzy ich potenciálu** a možností uplatnenia sa na trhu práce;
* zabezpečenie **technického dovybavenia** úradov PSVR v nadväznosti na NP „Efektívnymi službami k občanovi“ a vo väzbe na zvýšenú vyťaženosť niektorých pracovísk, priestorové možnosti a dostupnosť v regiónoch za účelom dosiahnutia rovnakej úrovne poskytovaných služieb na všetkých dotknutých úradoch PSVR;
* zabezpečenie interných nástrojov vzdelávania zamestnancov Ústredia PSVR a úradov PSVR **budovanie kapacít pre internú kontrolu dát a vyhodnocovanie spracovávaných dát za účelom skvalitňovania riadiacich a rozhodovacích procesov**;
* zlepšené začleňovanie UoZ, ZUoZ ako aj občanov so ZP do pracovného procesu;
* **optimalizáciu využívania personálnych kapacít** úradu PSVR a časového rozvrhu kontaktov s klientmi prostredníctvom manažmentu pohybu klientov;
* **odbúravanie nárazovej práce** na úsekoch služieb zamestnanosti a čakacích prestojov pre klientov;
* **plánovateľnosť** činností a poskytovania služieb;
* zabezpečenie **dostupnosti potrebných dát** a jednotných metodík pre všetkých zamestnancov elektronickou formou;
* **zrýchlenie spracovania** údajov klientov a rozšírenie využiteľnosti individuálneho poradenstva pre klientov;
* využívanie špecializovaných služieb vo všetkých regiónoch za využívania kapacít špecialistov umiestnených len v niektorých regiónoch, **rozšírenie ponuky služieb z iných úradov, poskytovanie multijazykových služieb**.

***Zhrnutie:***

*Plnením úloh v tejto oblasti sa pokračovalo v skvalitňovaní verejných služieb zamestnanosti, posilnili sa odborné a poradenské kapacity úradov PSVR vrátane najmenej rozvinutých regiónov. Pokračovali presuny zamestnancov na frekventovanejšie, náročnejšie činnosti, a zabezpečované boli aktivity smerujúce k modernizácii služieb zamestnanosti.*

1. **Podpora ponukovej stránky trhu práce prostredníctvom kvalifikácií pre lepšiu zamestnanosť**

*V rámci tejto oblasti národnej stratégie zamestnanosti bolo prijatých* ***7 strategických úloh****, pri plnení ktorých vykazujeme nasledujúci stav.*

Ministerstvo školstva, vedy, výskumu a športu Slovenskej republiky (MŠVVaŠ SR) **analyzovalo skúsenosti spojené s aplikačnou praxou** **zákona** č. 61/2015 Z. z**. o odbornom vzdelávaní a príprave** a o zmene a doplnení niektorých zákonov (ďalej len „zákon o odbornom vzdelávaní a príprave“), ktorý nadobudol účinnosť 1.4.2015. Jedným z cieľov predmetného zákona je implementovať do systému odborného vzdelávania a prípravy politiky s pozitívnym sociálnym vplyvom na zamestnanosť s osobitným zreteľom na zabezpečenie užšieho prepojenia vzdelávania s potrebami trhu práce.

V tejto súvislosti na pôde MŠVVaŠ SR pôsobila **pracovná skupina pre novelizáciu zákona o odbornom vzdelávaní a príprave**. Členmi pracovnej skupiny pre tvorbu návrhu zákona boli zástupcovia významných zamestnávateľských zväzov a združení, samosprávnych krajov, MH SR, Ústredia PSVR, ako aj Odborového zväzu pracovníkov školstva a vedy na Slovensku.

Výsledkom činnosti tejto pracovnej skupiny je **návrh novely zákona** č. 61/2015 Z. z. o odbornom vzdelávaní a príprave a o zmene a doplnení niektorých zákonov a ktorým sa menia a dopĺňajú niektoré zákony (ďalej len „návrh zákona“). Návrh zákona je aktuálne v legislatívnom procese. Účinnosť zákona sa **navrhuje na 1.9.2018 a 1.9.2019**. Návrh zákona sa zameriava na uľahčenie vstupu a odstránenie pomyselných bariér pri vstupe stredných odborných škôl (SOŠ), zamestnávateľov a žiakov do systému duálneho vzdelávania.

Odstránenie negatívnych finančných dôsledkov krátenia normatívu na praktické vyučovanie pre školy, ako aj daňové a finančné stimuly pre zamestnávateľov, by mali prispieť k aktívnemu prístupu SOŠ a zamestnávateľov pri uzatváraní vzájomnej spolupráce.

Nárast podielu živnostníkov, MSP zapojených v systéme duálneho vzdelávania má pre uvedené subjekty zabezpečiť zvýšenie rozsahu praktického vyučovania, ktoré môžu v systéme duálneho vzdelávania zabezpečovať mimo svojho pracoviska.

Priamy vplyv na ponukovú stránku trhu práce prostredníctvom kvalifikácii pre lepšiu zamestnanosť bude mať **najmä úprava kompetencie samosprávnych krajov** určovať vo svojej územnej pôsobnosti pre stredné školy počet tried prvého ročníka v dennej forme štúdia členení na jednotlivé študijné odbory alebo na jednotlivé učebné odbory pre prijímacie konanie na nasledujúci školský rok. Nastavenie plánov výkonov stredných škôl nebude podliehať rozhodovaniu prostredníctvom všeobecne záväzného nariadenia, ktoré prijíma zastupiteľstvo samosprávneho kraja, ale bude vydávané predsedom samosprávneho kraja, ktorému predchádza kompletný plánovací proces v rámci odborných organizačných útvarov samosprávneho kraja a následné prerokovanie v Krajskej rade pre odborné vzdelávanie, pričom kritériá pre určovanie počtu žiakov a určovanie stredných škôl v územnej pôsobnosti samosprávneho kraja budú spracované prostredníctvom všeobecne záväzného právneho predpisu, ktorý vydá MŠVVaŠ SR.

Za účelom efektívnej podpory ponukovej stránky práce, vrátane zvýšenia atraktivity odborného vzdelávania a prípravy pre žiakov, návrh zákona zavádza **právnu úpravu systému kariérového poradenstva** v regionálnom školstve. Nastavuje sa systém inštitucionálneho zabezpečenia, personálneho zabezpečenia, koordinácie a riadenia kariérového poradenstva, ktoré majú smerovať k efektívnejšiemu zosúlaďovaniu potrieb trhu práce s predpokladmi a záujmami žiakov.

V rámci napĺňania stratégie zmeny MŠVVaŠ SR pripravuje výzvy na DOP, ako aj NP, ktoré budú vyhlasované v rámci Prioritnej osi 1 Vzdelávanie a budú konkrétne zamerané na napĺňanie nasledovného špecifického cieľa 1.2.1 Zvýšiť kvalitu odborného vzdelávania a prípravy reflektujúc potreby trhu práce.

Štátny inštitút odborného vzdelávania v rámci špecifického cieľa 1.2.1 implementuje na celom území SR od 1.1.2016 do 30.10.2020 NP s názvom „**Duálne vzdelávanie a zvýšenie atraktivity a kvality odborného vzdelávania a prípravy“** v celkovej alokácii 33 626 257,73 eur (zdroje EÚ + ŠR).

Hlavným cieľom NP je plošná implementácia systému duálneho vzdelávania do všetkých vhodných učebných a študijných odborov, prehĺbenie prepojenia vzťahu zamestnávateľ – stredná škola – žiak v rámci systému duálneho vzdelávania, **vytvorenie jednotného informačného prostredia pre systém duálneho vzdelávania** a elektronizácia procesov implementácie, zvýšenie atraktivity a kvality odborného vzdelávania a prípravy a príprava inštruktorov, majstrov a učiteľov na plnenie uvedených úloh.

Primárnym kritériom výberu SOŠ je výber škôl, ktoré vstupujú do systému duálneho vzdelávania. Výber novovytvorených alebo inovovaných učebných odborov podlieha zapojeniu sa daného študijného alebo učebného odboru do systému duálneho vzdelávania. V rámci NP sa predpokladá celkovo **250 novovytvorených alebo inovovaných učebných odborov obsahujúcich prvky duálneho systému vzdelávania** a výkonu praxe u zamestnávateľa a celkovo **12 000 účastníkov**, ktorí absolvovali aktivity zamerané na podporu duálneho systému vzdelávania a výkonu praxe u zamestnávateľa.

V priebehu doterajšej implementácie NP bolo do aktivít zameraných na podporu duálneho systému vzdelávania a výkonu praxe u zamestnávateľa vo väzbe na zvýšenie kvality odborného vzdelávania a prípravy celkovo zapojených **2 239 žiakov** stredných škôl. Rovnako bolo podporených celkovo 179 učebných odborov za účelom zavedenia prvkov duálneho systému vzdelávania a výkonu praxe u zamestnávateľa.

Podľa zákona č. 568/2009 Z. z. o celoživotnom vzdelávaní a o zmene a doplnení niektorých zákonov v znení neskorších predpisov bolo pre oprávnené inštitúcie, s cieľom zjednotenia postupov pri hodnotení, vypracované metodické usmernenie ako postupovať pri overovaní odbornej spôsobilosti <http://isdv.iedu.sk/Documents/Usmernenie_skusky.rtf>.

V prípade zmien bude táto metodika zosúladená so zmenami v zmysle požiadaviek nového zákona o celoživotnom vzdelávaní.

V nadväznosti na prijatie Referencovacej správy o implementácii Slovenského kvalifikačného rámca na európskej úrovni a na národnej úrovni vládou SR, sa MŠVVaŠ SR zaviazalo aj k prepojeniu kvalifikačných a hodnotiacich štandardov kvalifikácií zverejnených v Národnej sústave kvalifikácií (NSK) s Informačným systémom ďalšieho vzdelávania. Štandardy zverejnené v NSK a na portáli [www.kvalifikacie.sk](http://www.kvalifikacie.sk) budú jediné, podľa ktorých sa budú riadiť vzdelávacie inštitúcie pri tvorbe programov a pri overení odbornej spôsobilosti.

MŠVVaŠ SR podporuje aj finančnými zdrojmi oblasť ďalšieho vzdelávania cez DOP zo zdrojov ESF. MŠVVaŠ SR ako sprostredkovateľský orgán pre Prioritnú os 1 Vzdelávanie OP ĽZ vyhlásilo výzvu na predkladanie žiadostí o NFP na podporu celoživotného vzdelávania **NedisKVALIFIKUJSA!**.

Kód výzvy je: OPLZ-PO1/2016/DOP/1.4.1-01, informácie sú zverejnené na: <http://www.minedu.sk/21112016-vyzva-na-predkladanie-ziadosti-o-nenavratny-financny-prispevok-na-podporu-celozivotneho-vzdelavania-oplz-po12016dop141-01/>. Oprávnenými žiadateľmi v rámci tejto výzvy boli subjekty spĺňajúce podmienku byť vzdelávacou inštitúciou ďalšieho vzdelávania podľa § 5 zákona č. 568/2009 Z. z. o celoživotnom vzdelávaní: fyzické a právnické osoby podľa § 2 ods. 2 písm. a), b) Obchodného zákonníka, vysoké školy, gymnáziá a stredné odborné školy, mimovládne neziskové organizácie. Táto výzva sa v rámci svojich oprávnených aktivít zameriavala na tvorbu a realizáciu vzdelávacích programov na rozvoj kompetencií dospelých v súlade s požiadavkami trhu práce; na podporu partnerstiev so zamestnávateľmi a profesijnými organizáciami, zamestnávateľskými zväzmi, asociáciami a komorami pri tvorbe, inovácii a realizácii vzdelávania; na podporu vzdelávacích programov na doplnenie základného a/alebo nižšieho stredného vzdelania. Z celkového počtu **299 prijatých žiadostí** o NFP (ŽoNFP) v celkovom žiadanom objeme takmer 48 000 000,00 eur bolo k 22.3.2018 **schválených 38** ŽoNFP; nechválených 32 ŽoNFP; 28 zmlúv o NFP sa nachádza v procese prípravy; 10 projektov sa v súčasnosti už implementuje; u ostatných žiadostí o NFP je proces konania o prijatých žiadostiach ešte neukončený. Implementáciu všetkých úspešných projektov sa predpokladá v priebehu roka 2018.

MŠVVaŠ SR v súčasnosti pracuje na príprave slovenskej národnej mutácie testovacieho nástroja výskumu **PIAAC On-line** (názov bol zmenený v súlade s požiadavkou EK a OECD na: „Vzdelanie a zručnosti on-line“). Rieši sa pilotné preverenie nástroja do konca októbra 2017. Využitie tohto nástroja bude možné pre potreby trhu práce smerom na zavedenie systému uznávania výsledkov neformálneho vzdelávania a informálneho učenia sa (zisťovanie súladu zručností a kompetencií daného uchádzača s požadovanými zručnosťami pre dané pracovné miesto), ale aj pre prognózovanie a výskumné činnosti (vysoké školy, úrady PSVR, samosprávy). **Pilotné overovanie nástroja bolo ukončené k 30.11.2017**. Tým SR splnila podmienku OECD a pri testovaní nástroja bolo navýšené požadované množstvo respondentov cca o 240 (plán 1200 prípadov – skutočnosť 1439). Nástroj bude plne funkčný podľa harmonogramu prác OECD v termíne apríl - máj 2018.

V rámci špecifického cieľa 1.4.1 OP ĽZ bol dňa 31. marca 2017 Komisiou pri Monitorovacom výbore pre OP ĽZ pre PO 1 Vzdelávanie schválený zámer NP „**Systém uznávania kvalifikácii v Slovenskej republike“**.

Od januára 2017 prebieha pod gesciou MŠVVaŠ SR **spoločný projekt Európskeho centra pre rozvoj odborného vzdelávania a prípravy (CEDEFOP) a SR** „Governance of EU skills anticipation and matching systems: in-depht country reviews“ (ďalej len „projekt“). Projekt je zameraný na podporu pri tvorbe národných politík v oblasti riadenia systémov anticipácie a zosúlaďovania zručností s potrebami trhu práce v SR. V súlade so základnou štruktúrou tvorby obdobných projektov bol vytvorený riadiaci výbor pre realizáciu projektu, ktorého členmi sú relevantné subjekty, ktoré môžu ovplyvniť tvorbu politík v predmetnej oblasti (o. i. zástupcovia MPSVR SR, Ústredia PSVR).

**Informačný systém ďalšieho vzdelávania bol na prelome rokov 2016 a 2017 aktualizovaný**. Vizuálne zmeny a zmeny rozhrania smerovali k zvýšeniu používateľskej prívetivosti, zmeny v spracovaní dát uľahčia spracovanie štatistických prehľadov a v neposlednom rade nová funkcionalita a procesy **zjednodušia administráciu niektorých povinných údajov a informačných povinností** pre vzdelávacie inštitúcie (napríklad schvaľovanie nových lektorov).

**Prepojenie Národnej sústavy kvalifikácií s Informačným systémom ďalšieho vzdelávania nebolo zatiaľ zrealizované**, momentálne sa rokuje o odstránení systémových prekážok tohto prepojenia.

**Z mnohých aktivít rezortu práce, sociálnych vecí a rodiny zameraných na podporu ponuky na trhu práce** sa ako príklad dobrej praxe uvádza nasledujúce. Inovatívne riešenia v oblasti vzdelávania a prípravy pre trh práce sú zapracované do **NP „Vzdelávanie UoZ“ a „Vzdelávanie mladých UoZ“**. Ich zámery boli schválené v komisii pri Monitorovacom pre OP ĽZ dňa 17.2.2017.NP „Vzdelávanie mladých UoZ“ sa začal implementovať odo dňa nadobudnutia účinnosti Zmluvy o poskytnutí NFP medzi Ústredím PSVR a MPSVR SR od 13.7.2017. Projekt sa vykonáva prostredníctvom Aktivity Vzdelávanie mladých UoZ, ktorá sa člení na tri opatrenia: Podpora rekvalifikácie mladých UoZ (REPAS+), Podpora kľúčových kompetencií mladých UoZ (KOMPAS+) a Vzdelávanie z vlastnej iniciatívy mladých UoZ. Od začiatku realizácie NP do konca roka 2017 bolo zaradených do projektu celkovo **3 951 UoZ,** z toho 851 DN UoZ.K NP „Vzdelávanie UoZ“ bola dňa 21.12.2017 podpísaná Zmluva o poskytnutí NFP medzi Ústredím PSVR a MPSVR SR. NP sa začal implementovať od januára 2018. Okrem **12 877 UoZ**, ktorým bol v roku 2017 poskytnutý REPAS, bol od v 2. polroku 2017 poskytnutý REPAS+ pre **2 138 UoZ** a KOMPAS+ pre **2 302 UoZ**. Celkom v roku 2017 bolo podporených 17 317 UoZ, čo je nárast oproti roku 2016 o 2 000 UoZ, napriek tomu, že stav UoZ je v porovnaním s rokom 2016 nižší. Z toho počtu bolo viac ako 27 % DN UoZ.Podrobnejšie: [www.upsvar.sk](http://www.upsvar.sk).

Z aktivít hospodárskych rezortov sa ako príklad dobrej praxe uvádza nasledujúce. Na podporu duálneho vzdelávania **Pracovná skupina pre koordináciu rozvoja odborného vzdelávania a prípravy pre trh práce v rezorte dopravy a výstavby SR** sa v rámci svojej činnosti zameriava najmä na propagáciu odborného vzdelávania a prípravy v rezorte a riešenie aktuálnych problémov implementácie systému duálneho vzdelávania v odvetviach rezortu. Rokovania pracovnej skupiny sa uskutočnili 16.2.2017 a 28.9.2017. Problémy pri implementácii systému duálneho vzdelávania do praxe sú v súčasnosti v podmienkach rezortu spôsobené najmä krátením mzdového normatívu na žiaka študujúceho v duálnom vzdelávaní, rovnakými požiadavkami na všetky typy SOŠ zapojených do systému (nie sú zohľadnené odlišnosti vyplývajúce zo zamerania štúdia, regionálnych rozdielov a pod.), nedostatočnou informovanosťou verejnosti (spôsobuje problémy pri nábore žiakov), vzdelávaním zabezpečovaným už od prvého ročníka bez získania základných zručností žiaka (zamestnávatelia podporujú štúdium v systéme duálneho vzdelávania až od druhého ročníka), administratívnou náročnosťou akreditačného procesu a finančnou náročnosťou materiálno-technického vybavenia SOŠ, aj pracovísk. Viaceré z uvedených problémov rieši novela zákona o odbornom vzdelávaní. Spomedzi subjektov v zriaďovateľskej, resp. akcionárskej pôsobnosti Ministerstva dopravy a výstavby SR (MDV SR) uvádzame informácie o duálnom vzdelávaní **v podmienkach Železníc Slovenskej republiky** (ŽSR) a Železničnej spoločnosti Slovensko, a. s (ZSSK). V roku 2017 ŽSR dostali **104 žiadostí o vstup do systému duálneho vzdelávania**. Z tohto počtu prešlo kritériom psychologického rozhovoru a zdravotnej prehliadky 30 žiakov, s ktorými ŽSR uzavrelo učebnú zmluvu. V súčasnosti ŽSR v systéme duálneho vzdelávania eviduje 59 žiakov v dvoch študijných a dvoch učebných odboroch so zameraním na elektrotechniku a dopravu. ZSSK má záujem o vstup do systému duálneho vzdelávania, v rámci nastavených ekonomických pravidiel v Zmluve o dopravných službách vo verejnom záujme pri prevádzkovaní osobnej dopravy na dráhe je však pre ZSSK financovanie duálneho vzdelávania neoprávneným nákladom. ZSSK sa **pripravuje na zapojenie do systému duálneho vzdelávania v roku 2018 certifikovaním zamestnávateľa**, školy a študijného odboru ako neaktívny certifikovaný zamestnávateľ. V snahe priblížiť verejnosti možnosti stredoškolského odborného vzdelávania v oblasti železničnej a cestnej dopravy, vrátane možností duálneho vzdelávania, boli organizované **dni kariérneho poradenstva Kam po skončení základnej školy – ŠTUDUJ DOPRAVU** pre žiakov základných škôl a ich rodičov. Podujatia sa uskutočnili 24. – 25.3.2017 vo Vrútkach, 2.6. 2017 v Košiciach a 6. – 7.10.2017 v Bratislave. Na podujatiach boli predstavené študijné a učebné odbory v oblasti dopravy (stredné a vysoké školy), možnosti duálneho vzdelávania a ukážky výkonu povolaní v železničnej a cestnej doprave. Pre návštevníkov bol pripravený bohatý sprievodný program (kariérne poradenstvo, cyklokvíz, okuliare simulujúce stav po užití alkoholu, ukážky prvej pomoci, súťaže a pod.).

MDV SR zabezpečilo s účinnosťou od 4.9.2017 **spravovanie webovej stránky** [www.studujdopravu.sk](http://www.studujdopravu.sk) s cieľom propagovať odborné vzdelávanie v doprave vrátane propagácie duálneho vzdelávania. Dňa 8.2.2017 bol organizovaný **workshop pre odborníkov s témou Nedostatok žiakov študijných a učebných odborov na stredných odborných školách so stavebným zameraním**. Workshop riešil aktuálne problémy odborného vzdelávania v stavebníctve vrátane problémov v oblasti duálneho vzdelávania. V 2. polroku 2017 sa začala spolupráca MDV SR a Štátneho inštitútu odborného vzdelávania v rámci NP „Duálne vzdelávanie a zvýšenie atraktivity a kvality odborného vzdelávania a prípravy“ najmä v záujme podpory a propagácie duálneho vzdelávania v rezorte.

***Zhrnutie:***

*Plnia sa úlohy prijaté najmä na podporu duálneho systému odborného vzdelávania a prípravy vrátane právnej úpravy systému kariérového poradenstva, zmien systému pravidelného vyhodnocovania uplatňovania sa absolventov stredných škôl na trhu, aktualizácie Národnej sústavy kvalifikácií a rekvalifikácií UoZ.*

1. **Nadrezortná koordinácia politík s pozitívnym vplyvom na zamestnanosť**

*V rámci tejto oblasti národnej stratégie zamestnanosti boli prijaté* ***3 strategické úlohy****, pri plnení ktorých vykazujeme nasledujúci stav.*

Nadrezortná koordinácia politík v oblasti zamestnanosti dospela v roku 2017 k návrhu na prípravu poradného orgánu vlády SR zaoberajúceho sa rozvojom zamestnanosti. Na urýchlenie plnenia koordinácie rezortných politík pri rozvoji zamestnanosti v súlade s Programovým vyhlásením vlády SR bol navrhnutý nový proces koordinácie rezortných politík prostredníctvom nového poradného orgánu vlády SR. Úloha o zriadení **Rady vlády Slovenskej republiky pre rozvoj zamestnanosti** bola uložená **na základe bodu B.5. uznesenia vlády SR č. 589 z 13. decembra 2017** k návrhu východísk k opatreniam na odstránenie bariér pre trvalo udržateľný rozvoj automobilového priemyslu na Slovensku. Vláda SR na svojom zasadnutí dňa 21. februára 2018 uznesením č. 94 schválila **Štatút** **Rady vlády Slovenskej republiky pre rozvoj zamestnanosti**, ktorý upravuje postavenie, úlohy, zloženie a rokovanie rady ako poradného, koordinačného a odborného orgánu vlády SR.

Hlavnými úlohami rady bude najmä monitorovať stav trhu práce a skúmať príčiny ovplyvňujúce aktuálny stav trhu práce v SR, navrhovať opatrenia na zvýšenie zamestnanosti a odstraňovanie dôvodov nedostatku kvalifikovanej pracovnej sily na trhu práce, **koordinovať rezortné politiky pri rozvoji zamestnanosti** s dôrazom na zosúladenie vzdelávania s potrebami trhu práce a prijímať opatrenia na posilnenie koordinácie v tejto oblasti, ako aj predkladať vláde SR informáciu o zásadných stanoviskách a návrhoch opatrení. Podľa Článku 3 písm. e) štatútu **Rada vlády SR pre rozvoj zamestnanosti** **koordinuje plnenie Národnej stratégie zamestnanosti Slovenskej republiky do roku 2020 a zaujíma stanovisko k Informácii o vyhodnotení jej plnenia**. V tejto súvislosti uvádzame, že nadrezortná koordinácia politík s pozitívnym vplyvom na zamestnanosť bude od roku 2018 vykonávaná prostredníctvom nového poradného orgánu vlády SR, ktorým je Rada vlády Slovenskej republiky pre rozvoj zamestnanosti.

***Zhrnutie:***

*Prijaté úlohy boli splnené. Koordináciou postupov smerujúcich k podpore zamestnanosti na celoštátnej úrovni sa bude zaoberať nový poradný orgán vlády SR.*

1. **Návrh na aktualizáciu národnej stratégie zamestnanosti**
* V nadväznosti na Štatút Rady vlády Slovenskej republiky pre rozvoj zamestnanosti (Čl. 3 písm. e)) schválený uznesením vlády SR č. 94 zo dňa 21. februára 2018 sa navrhuje **aktualizovať národnú stratégiu zamestnanosti tak, aby** **koordinácia jej plnenia a zaujatie stanovísk k vyhodnoteniu jej plnenia bolo vykonávané prostredníctvom Rady vlády SR pre rozvoj zamestnanosti**; v tejto súvislosti sa navrhuje od roku 2018 ukončiť činnosť nadrezortnej koordinačnej platformy na podporu zamestnanosti, ktorá bola zriadená pri MPSVR SR do 31. marca 2015 v súlade s úlohou B.3. vyplývajúcou z uznesenia vlády SR č. 665 zo 17. decembra 2014 k Národnej stratégii zamestnanosti Slovenskej republiky do roku 2020.
* **Vzhľadom na výrazne zlepšenú situáciu v zamestnávaní mladých ľudí sa navrhuje vypustiť úlohu (bod 4.1.10.) z národnej stratégie zamestnanosti.** Ide oúlohu v znení „Zohľadňovať percentuálny podiel vytvorených, resp. podporených pracovných miest pre mladých ľudí pri posudzovaní žiadosti o poskytnutie štátnej pomoci“ (bližšie Časť B informácie).
1. **Z Á V E R**

Národná stratégia zamestnanosti Slovenskej republiky do roku 2020 bola predložená na rokovanie vlády SR v súlade s Plánom práce vlády SR na rok 2014 a schválená uznesením vlády SR č. 665 zo 17. decembra 2014. Informácia o jej vyhodnotení bola vláde SR prvýkrát predložená k 30. júnu 2015 a vláda ju vzala na vedomie na svojom rokovaní dňa 8. júla 2015, druhýkrát v júni 2016 a vláda SR ju vzala na vedomie na svojom rokovaní dňa 30. júna 2016 a tretíkrát v júni 2017 a vláda SR ju vzala na vedomie na svojom rokovaní dňa 24. júla 2017. Informácia predložená v roku 2018 nadväzuje na zabezpečenie plnenia úloh vyplývajúcich z prijatej národnej stratégie zamestnanosti a obsahuje najmä vyhodnotenie plnenia tých úloh, ktoré podľa bodu B.5. uznesenia vlády SR č. 665 zo 17. decembra 2014 predložili jednotlivé ministerstvá v termíne do 31. marca 2018. Úlohy vyplývajúce z národnej stratégie zamestnanosti, celkom ide 64 úloh, sú splnené, resp. sa plnia priebežne. Ich plnenie prispieva k priblíženiu sa cieľom, ktoré si Slovenská republika stanovila v súvislosti so Stratégiou Európa 2020 (cieľ 72% miera zamestnanosti a miera dlhodobej nezamestnanosti pod 3 %). Návrhy na aktualizáciu národnej stratégie zamestnanosti spočívajú v zmene koordinácie jej plnenia a vypustení úlohy 4.1.10 súvisiacej so zohľadnením percentuálneho podielu vytvorených, resp. podporených pracovných miest pre mladých ľudí pri posudzovaní žiadosti o poskytnutie štátnej pomoci, a to z dôvodu zlepšenej situácie v zamestnávaní mladých ľudí na trhu práce v SR. Ďalšie vyhodnotenie plnenia národnej stratégie zamestnanosti bude predložené na rokovanie vlády SR do 30. júna 2019.